**MEDICĪNISKO PRETLĪDZEKĻU**

**KOPĪGĀ IEPIRKUMA NOLĪGUMS**

Šis kopīgā iepirkuma nolīgums („Nolīgums”) tiek noslēgts un stājas spēkā [xxxx].gada [diena]. [mēnesis], un to noslēdz šādas Līgumslēdzējas puses:

Eiropas Komisija („Komisija”), ko šā Nolīguma vajadzībām pārstāv Veselības un patērētāju ģenerāldirektorāta ģenerāldirektors *Vārdu ieraksta parakstīšanas brīdī*

un

šādas Eiropas Savienības dalībvalstis:

1) [dalībvalsts];

2)

PREAMBULA

TĀ KĀ:

1. Līguma par Eiropas Savienības darbību (turpmāk "Līgums”) 168. panta 1. punkta otrajā daļā paredzēts, ka „Savienības rīcība papildina dalībvalstu politiku un ir vērsta uz to, lai uzlabotu sabiedrības veselību, veiktu slimību profilaksi [...]. Šāda rīcība ir arī […] nopietnu pārrobežu veselības apdraudējumu […] apkarošana.”
2. Pārrobežu apdraudējumus, piemēram, gripas pandēmijas, var mazināt, izmantojot vakcinēšanu, tādējādi novēršot iespējami smagu saslimšanu vai pat nāvi.
3. Padome 2010. gada 13. septembra secinājumos[[1]](#footnote-1), aicināja Komisiju ziņot un izstrādāt mehānismu, lai nodrošinātu kopīgus vakcīnu un pretvīrusu zāļu iepirkumus, kas ļautu dalībvalstīm, pamatojoties uz brīvprātības principu, īstenot vienotu pieeju līgumsarunās ar nozari, skaidri risinot tādus jautājumus kā atbildība, zāļu pieejamība un cena, kā arī konfidencialitāte.
4. Nodarbinātības, sociālās politikas, veselības un patērētāju lietu padomes 2010. gada 6. un 7. decembra sanāksmē[[2]](#footnote-2), vairākums dalībvalstu vienojās, ka vispiemērotākais veids, kā īstenot pandēmiju vakcīnu kopīga iepirkuma procedūras, būtu izstrādāt pamatlīgumus, kurus dalībvalstis var noslēgt brīvprātīgi.
5. Ar 5. panta 1. punktu Eiropas Parlamenta un Padomes 2013. gada 22. oktobra Lēmumā Nr. 1082/2013/ES[[3]](#footnote-3) paplašināja šo pieeju, attiecinot to ne tikai uz vakcīnām un pretvīrusu zālēm pret gripas pandēmiju. Saskaņā ar minēto pantu Savienības un dalībvalstu iestādes var iesaistīties kopīgā iepirkuma procedūrā, lai veiktu medicīnisko pretlīdzekļu nopietniem pārrobežu veselības apdraudējumiem iepriekšēju iegādi.
6. Paredzams, ka kopīgs iepirkums stiprinās Līgumslēdzēju pušu pirktspēju un nodrošinās taisnīgu piekļuvi medicīniskiem pretlīdzekļiem, ko izmanto nopietnu pārrobežu veselības apdraudējumu gadījumos.
7. Nolīguma par kopīgu iepirkuma procedūru noslēgšana neuzliek Līgumslēdzējām pusēm pienākumu pēc tam piedalīties iepirkuma procedūrās, kas sāktas, lai, pamatojoties uz minēto nolīgumu, iegādātos konkrētu medicīnisko pretlīdzekli.
8. Lai iepirktu medicīniskos pretlīdzekļus, ko izmanto nopietnu pārrobežu veselības apdraudējumu gadījumos, Līgumslēdzējas puses ir nolēmušas iesaistīties kopīgā rīcībā Eiropas Parlamenta un Padomes Regulas (ES, Euratom) Nr. 966/2012[[4]](#footnote-4) 104. panta 1. punkta trešās daļas nozīmē.
9. Līgumslēdzējas puses plāno īstenot vienoto rīcību, piešķirot tiesības slēgt līgumus, lai iepirktu medicīniskus pretlīdzekļus, ko izmanto nopietnu pārrobežu veselības apdraudējumu gadījumos, pēc tam, kad veikta viena vai vairākas kopīga iepirkuma procedūras Komisijas Deleģētās regulas (ES) Nr. 1268/2012[[5]](#footnote-5) nozīmē, kā paredzēts Lēmuma Nr. 1082/2013/ES 5. pantā.
10. Nekas šajā Nolīgumā neskar Līgumos noteiktās dalībvalstu un Komisijas tiesības un pienākumus un Eiropas Savienības mērķu īstenošanu, jo īpaši sabiedrības veselības jomā.

LĪGUMSLĒDZĒJAS PUSES IR VIENOJUŠĀS

par turpmākajiem noteikumiem, tostarp šādiem pielikumiem:

**I pielikums** — Apliecinājums par interešu konflikta neesību un konfidencialitātes aizsardzību, kas vērtēšanas komitejas(-u) loceklim (-ļiem) jāsniedz, kā minēts 37. panta 5. punktā

**II pielikums** — Apliecinājums par to, ka ir izpildītas valsts procedūras nolūkā apstiprināt šo Nolīgumu, vai par to, ka šādas procedūras nav vajadzīgas, kā minēts 51. panta 4. punktā

**III pielikums** — Vienošanās par piedalīšanos kopīgā iepirkuma nolīguma koordinācijas komitejas darbā novērotāja statusā, kā minēts 52. panta pirmajā daļā

**IV pielikums** — Šā Nolīguma autentisko valodu saraksts, kā minēts 51. panta 1. punktā

I sadaļa

**VISPĀRĪGI NOTEIKUMI**

1. pants

**Nolīguma priekšmets**

1. Šis Nolīgums Līgumslēdzējām pusēm paredz iespēju iegādāties medicīniskos pretlīdzekļus, piešķirot tiesības slēgt līgumus, pamatojoties uz kopīgā iepirkuma procedūru.
2. Šajā Nolīgumā ir noteikta praktiskā kārtība, kādā jāveic iepirkumu procedūra saskaņā ar Piemērošanas noteikumu 133. panta trešo daļu.
3. Tāpat šajā Nolīgumā ir aptverti citi jautājumi, piemēram:

i) pamatlīgumu administrēšana

ii) tiesvedība, kas izriet no kopīgās iepirkuma procedūras vai pamatlīgumiem, vai no šā Nolīguma noteikumu neizpildes, un

iii) starp Līgumslēdzējām pusēm radušos nesaskaņu risināšana mierizlīguma ceļā.

1. Personām, kas nav šā Nolīguma Līgumslēdzēja puse, nav tiesību piemērot vai izmantot savā labā tiesības vai priekšrocības, kuras paredzētas šā Nolīguma noteikumos.

1. Šis Nolīgums neierobežo Līgumslēdzēju pušu tiesības veikt iepirkuma procedūras ārpus šā Nolīguma pat tad, ja šādas procedūras paredz tādu medicīnisko pretlīdzekļu iepirkšanu, kas ir kopīgas iepirkuma procedūras vai pamatnolīguma priekšmets, vai tajās piedalās ekonomikas dalībnieki vai līgumslēdzēji, kuri ir iesnieguši piedāvājumu pamatnolīguma noslēgšanai vai ir noslēguši šādu pamatnolīgumu saskaņā ar kopīgu iepirkuma procedūru šajā Nolīgumā.

2. pants

**Definīcijas**

1. Visiem jēdzieniem šajā Nolīgumā, kas aizgūti no Finanšu regulas vai Piemērošanas noteikumiem vai kas definēti minētajās regulās, ir tāda pati nozīme kā minētajos tiesību aktos.
2. Šajā Nolīgumā:
	1. “medicīniskie pretpasākumi” ir visas zāles, medicīniskās ierīces un citas preces un pakalpojumi, kuru mērķis ir apkarot nopietnus pārrobežu veselības apdraudējumus, kā norādīts Lēmumā Nr. 1082/2013/ES.
	2. „Līgums” ir Līgums par Eiropas Savienības darbību;
	3. „pamatlīgums” ir pamatlīgums, kā minēts Finanšu regulas 101. panta 2. punktā un Piemērošanas noteikumu 121. un 122. pantā, kas izriet no kopīga iepirkuma procedūras saskaņā ar šo Nolīgumu un ko parakstījis līgumslēdzējs un viena vai vairākas Līgumslēdzēja(-s) puse(-s);
	4. “Līgumslēdzēja puse” ir puse, kas ir parakstījusi šo Nolīgumu;
	5. “ekonomikas dalībnieks” ir fiziska vai juridiska persona vai publiska struktūra, kas tirgū piedāvā medicīniskus pretlīdzekļus;
	6. “līgumslēdzējs” ir fiziska vai juridiska persona, ar kuru ir noslēgts iepirkuma līgums pēc iepirkuma procedūras, kas veikta saskaņā ar šo Nolīgumu;
	7. “Finanšu regula” ir Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu;
	8. “Piemērošanas noteikumi” ir 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem;
	9. „tiešs līgums” ir publisks līgums, kā minēts Finanšu regulas 101. panta 1. punktā, kas izriet no kopīga iepirkuma procedūras, kura veikta saskaņā ar šo Nolīgumu un ko parakstījis līgumslēdzējs un viena vai vairākas Līgumslēdzēja(-s) puse(-s);
	10. “specifisks līgums” ir specifisks līgums, kā minēts Piemērošanas noteikumu 122. pantā, kas noslēgts starp vienu Līgumslēdzēju pusi un līgumslēdzēju, pamatojoties uz pamatlīgumu;
	11. "dalībniece Līgumslēdzēja puse" ir Līgumslēdzēja puse, kas piedalās konkrēta medicīniska pretlīdzekļa kopīgā iepirkuma procedūrā, ko veic saskaņā ar šo Nolīgumu;
	12. "Koordinācijas komitejas" ir kopīgā iepirkuma nolīguma koordinācijas komiteja un viena vai vairākas konkrētās iepirkuma procedūras koordinācijas komitejas;
	13. “darbinieks” ir jebkura persona, ko nodarbina Līgumslēdzēja puse;
	14. „rīkošanās” ar informāciju vai dokumentiem ir informācijas vai dokumentu izstrādāšana, apstrāde, glabāšana, nosūtīšana vai iznīcināšana;
	15. „personas, kas strādā saistībā ar šo Nolīgumu,” ir jebkura persona, kura strādā Līgumslēdzējas puses labā saistībā ar šo Nolīgumu, neatkarīgi no tā, vai šī persona ir attiecīgās Līgumslēdzējas puses darbinieks;
	16. “Tiesa”ir Eiropas Savienības Tiesa;
	17. „trešā persona” ir fiziska vai juridiska persona, publiska struktūra vai to grupa, kas nav šā Nolīguma parakstītāja.

3. pants

**Noteikumi par kopīgā iepirkuma procedūru**

1. Uz šo Nolīgumu attiecas Piemērošanas noteikumu 133. panta pirmā daļa. Strīda gadījumā Finanšu regulai un Piemērošanas noteikumiem ir augstāks spēks nekā šā Nolīguma noteikumiem.

2. Uz informāciju, ar ko rīkojas saskaņā ar šo Nolīgumu, attiecas šādi noteikumi:

a) Līguma 339. pants par pienākumu glabāt dienesta noslēpumus;

b) Finanšu regulas 57. pants;

c) Piemērošanas noteikumu 32. pants par interešu konfliktu neesību;

d) Finanšu regulas 113. panta 2. punkta otrā daļa par iepirkuma procedūras konkrētas informācijas neizpaušanu; un

e) Piemērošanas noteikumu 155. panta 3. punkts par konkursu konfidencialitāti.

3. Neskarot Piemērošanas noteikumu 133. panta pirmo daļu, katra dalībvalsts ir atbildīga par valsts tiesību aktos minēto procesuālo prasību ievērošanu.

4. pants

**Pilnvaras, kas Komisijai piešķirtas**

**Līgumslēdzēju pušu vārdā**

1. Ja Komisija saistībā ar šo Nolīgumu un saskaņā ar to pieņem saistošu aktu, tad tas ir saistošs visām Līgumslēdzējām pusēm, vai – attiecīgā gadījumā – tikai tām Līgumslēdzējām pusēm, uz kurām attiecas minētais akts.
2. Ievērojot šo Nolīgumu, katra Līgumslēdzēja puse pilnvaro Komisiju tās vārdā saskaņā ar Savienības tiesību aktiem:

a) rīkot kopīga iepirkuma procedūru(-as), tostarp piešķirt tiesības noslēgt pamatlīgumu(-us) vai tiešo(-os) līgumu(-us);

b) administrēt pamatlīgumu(-us), tostarp parakstīt visus nebūtiskos līguma grozījumus saskaņā ar Piemērošanas noteikumu 122. pantu.

Specifiskus līgumus pēc kopīgā iepirkuma procedūras, kas veikta saskaņā ar šo Nolīgumu, katra Līgumslēdzēja puse noslēdz un administrē katru atsevišķi, saskaņā ar 27. pantu.

1. Līgumslēdzējas puses pilnvaro Komisiju darboties kā to vienīgajam pārstāvim, uzsākot tiesvedību vai īstenojot aizstāvību lietā, ko ierosinājis līgumslēdzējs pamatlīguma ietvaros, izņemot tiesvedību, kas pret Līgumslēdzēju pusi ierosināta uz pamatlīgumu balstīta specifiska līguma ietvaros, kas noslēgts saskaņā ar Piemērošanas noteikumu 122. pantu.

Komisija kā Līgumslēdzēju pušu vienīgais pārstāvis pēc iespējas drīzāk pieprasa attiecīgās konkrētās iepirkuma procedūras koordinācijas komitejas (“KIPKK”) atzinumu par šajā punktā minēto tiesvedību saskaņā ar šā Nolīguma 7. pantu.

1. Ar šo Līgumslēdzējas puses pilnvaro Komisiju darboties kā to vienīgajam pārstāvim gadījumā, ja tiek ierosināta tiesvedība pret līgumslēdzēju pamatlīguma ietvaros, izņemot tiesvedību uz pamatlīgumu balstīta specifiska līguma ietvaros, kas noslēgts saskaņā ar Piemērošanas noteikumu 122. pantu.

Pirmajā daļā minētās pilnvaras Komisija drīkst īstenot pēc tam, kad attiecīgās KIPKK locekļi saskaņā ar 7. pantu ir apstiprinājuši attiecīgās Līgumslēdzējas puses vai Komisijas priekšlikumu uzsākt šādu tiesvedību. Pēc tam Komisija pēc iespējas drīzāk pieprasa attiecīgās KIPKK locekļu atzinumu par šajā punktā minēto tiesvedību saskaņā ar šā Nolīguma 7. pantu.

1. Komisija var nokārtot strīdus vai tiesvedību, kas ierosināta saskaņā ar 3. vai 4. punktu, pēc tam, kad attiecīgā KIPKK saskaņā ar šā Nolīguma 7. pantu ir apstiprinājusi attiecīgu dalībnieces Līgumslēdzējas puses vai Komisijas priekšlikumu.

II sadaļa

**ORGANIZĀCIJA**

I nodaļa

**Koordinācijas komitejas**

5. pants

**Pienākumi**

1. Ar šo tiek izveidota kopīgā iepirkuma nolīguma koordinācijas komiteja („KINKK”). KINKK ir atbildīga par šā Nolīguma priekšmeta jautājumu vadību, tostarp par šādiem jautājumiem:

1. lēmumi, jo īpaši par to, kāda veida medicīniskie pretlīdzekļi jāiepērk saskaņā ar šo Nolīgumu, un par kārtību, kādā šādi iepirkumi tiks organizēti, ievērojot termiņus;
2. tiesvedība saistībā ar kopīgā iepirkuma procedūru, kas attiecas uz visām Līgumslēdzējām pusēm;
3. process, kas nepieciešams, lai rīkotos gadījumā, ja kāda no Līgumslēdzējām pusēm neievēro šo Nolīgumu;
4. izlīgums, ja starp divām vai vairākām Līgumslēdzējām pusēm rodas nesaskaņas;
5. šā Nolīguma grozījumi saskaņā ar 46. pantu.

Ja KINKK pieņem saistošu aktu atbilstīgi šim punktam, minētais akts ir saistošs visām Līgumslēdzējām pusēm.

2. Dalībnieces Līgumslēdzējas puses izveido KIPKK, kas atbild par to jautājumu koordinēšanu, kas ir saistīti ar konkrēta iepirkuma priekšmetu, tostarp par:

(a) konkrēto kopīgā iepirkuma procedūru;

(b) tiesvedību saskaņā ar pamatlīgumu;

(c) piešķiršanas kritēriju noteikšanu un piemērošanu saskaņā ar 17. panta 1. punktu;

(d) īslaicīgu atkāpi no piešķiršanas kritērijiem saskaņā ar 17. panta 2. punktu.

Ja KIPKK pieņem saistošu aktu atbilstīgi šim punktam, minētais akts ir saistošs visām dalībniecēm Līgumslēdzējām pusēm.

3. Koordinācijas komitejas sniedz atzinumus vai apstiprinājumus saskaņā ar 7. pantu, ja tas vajadzīgs saskaņā ar šo Nolīgumu.

4. Ja vien šajā Nolīgumā nav minēts citādi, koordinācijas komitejas balso par Komisijas priekšlikumiem.

6. pants

**Sastāvs un locekļi**

1. Koordinācijas komitejas veido pa vienam pārstāvim no katras Līgumslēdzējas puses. Locekļus var aizvietot to aizstājēji.

Par koordinācijas komiteju locekļiem vai to aizstājējiem drīkst kļūt tikai Līgumslēdzēju pušu darbinieki.

1. Koordinācijas komiteju locekļiem un to aizstājējiem, ja to paredz komitejas reglaments, var būt padomdevēji.
2. Koordinācijas komiteju sanāksmes vada Komisijas pārstāvis vai tā aizstājējs („priekšsēdētājs”).

Ja Komisijas pārstāvis neizsakās kā sanāksmes priekšsēdētājs, tas precizē, ka pauž Komisijas kā Līgumslēdzējas puses konkrētu nostāju.

1. Sekretariātu koordinācijas komitejām nodrošina Komisija.
2. Līgumslēdzējas puses 14 dienu laikā no šā Nolīguma parakstīšanas sniedz Komisijai informāciju par KINKK locekļu, to aizstājēju un padomdevēju (ja tādi ir) personas datiem un viņu kontaktinformāciju.

Līgumslēdzējas puses, kas vēlas piedalīties konkrēta medicīniskā pretpasākuma kopīgā iepirkumā, 14 dienu laikā pēc KINKK lēmuma pieņemšanas šajā saistībā nosūta Komisijai informāciju par KIPKK locekļu, to aizstājēju un padomdevēju (ja tādi ir) personas datiem un viņu kontaktinformāciju.

Komisija izveido punkta otrajā daļā minēto personu sarakstu, pamatojoties uz Līgumslēdzēju pušu sniegto informāciju. Līgumslēdzējas puses paziņo cita citai visas izmaiņas šo personu datos un/vai kontaktinformācijā.

6. Koordinācijas komitejas pēc priekšsēdētāja priekšlikuma pieņem savu reglamentu ar to locekļu vienkāršu balsu vairākumu.

7. Priekšsēdētājs 14 dienu laikā pēc KINKK vai KIPKK sanāksmes attiecīgās komitejas locekļiem dara pieejamu minētās sanāksmes protokolu.

7. pants

**Koordinācijas komiteju atzinumu un apstiprinājumu sniegšanas kārtība**

1. Ja saskaņā ar šo Nolīgumu KINKK vai KIPKK jāsniedz atzinums vai apstiprinājums par tai iesniegtu priekšlikumu, attiecīgās koordinācijas komitejas locekļi cenšas rīkoties, savstarpēji vienojoties.

KINKK vai KIPKK locekļu atturēšanās neliedz attiecīgajai koordinācijas komitejai panākt savstarpēju vienošanos.

Ja KINKK vai KIPKK locekļi nevar panākt savstarpēju vienošanos, tie balso. Balsot aicina priekšsēdētājs.

1. Koordinācijas komitejas atzinumu pieņem, savstarpēji vienojoties vai ar tās locekļu vienkāršu balsu vairākumu.

Koordinācijas komitejas sniegtais atzinums par priekšlikumu, kas tai iesniegts saskaņā ar šo Nolīgumu, Komisijai nav saistošs. Tomēr, pieņemot priekšlikumu, Komisija iespēju robežās ņem vērā sniegto atzinumu.

Uzskata, ka koordinācijas komiteja ir apstiprinājusi priekšlikumu, ja tas ir pieņemts savstarpēji vienojoties vai ar klātesošo vai pārstāvēto komitejas locekļu kvalificētu balsu vairākumu.

Kvalificēts balsu vairākums ir 55 % no klātesošajiem vai pārstāvētajiem KINKK locekļiem un kas pārstāv Līgumslēdzējas puses, kuras aptver vismaz 65 % no to medicīnisko pretlīdzekļu kopējā apjoma, uz ko attiecas kopīgais iepirkums.

Attiecībā uz priekšlikumiem par jautājumiem, kas skar tikai KIPKK, kvalificēts balsu vairākums ir 55 % no tās locekļiem un kas pārstāv Līgumslēdzējas puses, kuras aptver vismaz 65 % no to medicīnisko pretlīdzekļu kopējām reālajām izmaksām vai – ja reālās izmaksas vēl nav zināmas – aplēstajām izmaksām, ko aptver attiecīgās Līgumslēdzējas puses.

1. Ja priekšlikums nesaņem klātesošo vai pārstāvēto attiecīgās koordinācijas komitejas locekļu kvalificētu balsu vairākumu, tad, neskarot 5. punktu, nākamajā sanāksmē rīko atkārtotu balsošanu. Atkāpjoties no 3. punkta, priekšlikumu uzskata par apstiprinātu koordinācijas komitejā, ja to ar vienkāršu balsu vairākumu pieņem klātesošie vai pārstāvētie locekļi, kas balso to Līgumslēdzēju pušu vārdā, kuru dalība procedūrā aptver vismaz 50 % no to medicīnisko pretlīdzekļu kopējām reālajām izmaksām vai – ja reālās izmaksas vēl nav zināmas – aplēstajām izmaksām, uz ko attiecas kopīgā iepirkuma procedūra, vai – attiecīgā gadījumā – ko aptver *KIPKK* esošās Līgumslēdzējas puses.

Ja priekšlikumu nevar apstiprināt ar šādu vienkāršu balsu vairākumu, tad, neskarot 5. punktu, nākamajā sanāksmē notur trešo balsošanu,. Ja pirmajā daļā noteikto vienkāršo balsu vairākumu joprojām nevar panākt, priekšlikumu uzskata par apstiprinātu, ja vien kvalificēts balsu vairākums nav pret to.

1. Ja koordinācijas komitejas apstiprinājums priekšlikumam ir vajadzīgs steidzami, minētā koordinācijas komiteja sanāksmi notur telefoniski vai citā piemērotā tālsaziņas veidā, un 3. punktā minēto atkārtoto balsošanu var rīkot tajā pašā sanāksmē.
2. Neatkarīgi no 1. punkta pirmās daļas 3. un 4. punktu nepiemēro, ja saskaņā ar šo Nolīgumu nepieciešama koordinācijas komitejas locekļu vienprātīga piekrišana.

II nodaļa

**Vērtēšanas komitejas**

8. pants

**Pienākumi**

1. Neskarot Piemērošanas noteikumu 158. panta 1. punkta trešo daļu, Komisija ieceļ vērtēšanas komiteju, kuras uzdevums ir vērtēt dalības pieteikumus vai konkursa piedāvājumus Finanšu regulas 111. panta 5. punkta nozīmē.

2. Neatkarīgi no 1. punkta Komisija var iecelt divas atsevišķas vērtēšanas komitejas:

1. komiteju, kura atlasa dalības pieteikumus vai konkursa piedāvājumus, pamatojoties uz izslēgšanas un atlases kritērijiem, un
2. komiteju, kura vērtē konkursa piedāvājumus, pamatojoties uz piešķiršanas kritērijiem.

9. pants

**Sastāvs un norīkošanas kārtība**

1. Vērtēšanas komitejas(-u) sastāvā ir šādi locekļi:

1. ne vairāk kā trīs personas, ko norīkojusi Komisija saskaņā ar Piemērošanas noteikumu 158. panta 2. punkta pirmo daļu, arī tad, ja dalības pieteikums vai konkursa piedāvājums Komisiju neskar;
2. ne vairāk kā piecas personas no tām, ko saskaņā ar 2. punktā noteikto kārtību izvirzījušas dalībnieces Līgumslēdzējas puses, izņemot Komisiju. Šīs personas nav tās pašas personas, kuras norīkojusi Komisija.

Viena un tā pati persona drīkst būt abu 8. panta 2. punktā minēto vērtēšanas komiteju locekle.

Vērtēšanas komitejas priekšsēdētājs ir Komisijas darbinieks, kurš ir arī attiecīgās komitejas loceklis.

1. Pēc Komisijas pieprasījuma katra dalībniece Līgumslēdzēja puse iesniedz KIPKK vienu kandidatūru, kas izvirzīta dalībai vērtēšanas komitejā, iesniedzot priekšsēdētājam aizpildītu pieteikuma standartveidlapu, kurai pievienota informācija par attiecīgā kandidāta personas datiem, izglītību, profesionālo kvalifikāciju un pieredzi. Pieteikuma standartveidlapu pieņem Komisija, pēc tam, kad saņemts KIPKK apstiprinājums saskaņā ar 7. pantu.

Katru kandidātu izvirza tikai viena dalībniece Līgumslēdzēja puse. Pārējās dalībnieces Līgumslēdzējas puses izvirzīto kandidātu drīkst atbalstīt.

Komisija var atteikties apstiprināt kandidātu, kas izvirzīts dalībai vērtēšanas komitejā, ja tai ir pamats uzskatīt, ka pastāv interešu konflikts Finanšu regulas 57. panta nozīmē. Tādā gadījumā attiecīgā(-s) Līgumslēdzēja(-s) puse(-s) izvirza citu kandidātu.

1. Komisija no dalībnieču Līgumslēdzēju pušu izvirzīto personu loka izveido sarakstu, ko iesniedz apstiprināšanai KIPKK.

Ja izvirzītas

a) ne vairāk par piecām dalībniecēm Līgumslēdzējām pusēm, neskaitot Komisiju, Komisija sarakstā iekļauj visus izvirzītos kandidātus;

b) sešas vai vairāk dalībnieces Līgumslēdzējas puses, neskaitot Komisiju, Komisija iekļaušanai sarakstā atlasa piecus kandidātus.

KIPKK novērtē izvirzīto kandidātu piemērotību. 14 dienu laikā no Komisijas priekšlikuma nosūtīšanas dienas ikviens KIPKK loceklis var izvirzīt Komisijai šādas prasības:

1. intervēt jebkuru no izvirzītajiem kandidātiem;
2. pieprasīt papildu informāciju no izvirzītajiem kandidātiem vai Līgumslēdzējas(‑ām) puses(‑ēm), kas tos izvirzījusi(‑šas);
3. pieprasīt informāciju par citu saskaņā ar 2. punktu izvirzīto kandidātu personas datiem, izglītību, profesionālo kvalifikāciju un pieredzi.

Komisija ieceļ amatā 1. punkta b) apakšpunktā minētos vērtēšanas komitejas locekļus pēc tam, kad saņemts KIPKK apstiprinājums saskaņā ar 7. pantu.

1. Vērtēšanas komitejas locekļi iesaistās komitejas darbā tikai tad, kad ir parakstījuši 37. panta 5. punkta pirmajā daļā minēto apliecinājumu par interešu konflikta neesību un konfidencialitātes aizsardzību („Apliecinājums”) attiecībā uz to Līgumslēdzēju pusi, kura viņus ir izvirzījusi vai norīkojusi, vai uz savu darba devēju.

Neskarot šā punkta trešo daļu, ja vērtēšanas komitejas loceklis nav nevienas Līgumslēdzējas puses darbinieks, Līgumslēdzēja puse noslēdz līgumu ar viņa darba devēju, saskaņā ar kuru darba devējs uzņemas pilnu atbildību par Apliecinājuma pārkāpšanu attiecībā uz minēto Līgumslēdzēju pusi.

Katra Līgumslēdzēja puse atbild pārējo Līgumslēdzēju pušu priekšā par to, lai tiktu nodrošināta atbilstība šā punkta noteikumiem un atlīdzināti visi zaudējumi gadījumā, ja kāds no attiecīgās Līgumslēdzējas puses izvirzītajiem vai norīkotajiem vērtēšanas komitejas locekļiem pārkāpj Apliecinājumu.

1. Komisija sastāda vērtēšanas komitejas locekļu sarakstu. Tāpat Komisija glabā pienācīgi apstiprinātas parakstītā Apliecinājuma kopijas.
2. Vērtēšanas komitejas(-u) locekļus, kurus izvirzījušas dalībnieces Līgumslēdzējas puses, ieceļ *ad personam*. Pildot savus pienākumus, locekļi neprasa un nepieņem norādījumus no Savienības iestādēm, struktūrām, birojiem vai aģentūrām, Līgumslēdzēju pušu valdībām vai kādām citām struktūrām. Līgumslēdzējas puses apņemas ievērot šo principu, necenšoties ietekmēt vērtēšanas komitejas locekļu pienākumu izpildi.

Vērtēšanas komitejas(-u) locekļi nepiedalās KIPKK sanāksmēs rīkotajās apspriedēs, savstarpējas vienošanās panākšanā vai balsošanā, kas izriet no 10. panta 3. punktā minētā rakstiskā protokola, kuru sastādījuši šie locekļi.

1. Ja vērtēšanas komitejas locekļi nespēj pildīt Apliecinājumu vai kā citādi nespēj veikt amata pienākumus, viņi atkāpjas no amata, par to septiņas dienas iepriekš paziņojot KIPKK priekšsēdētājam.
2. Jebkurš KIPKK loceklis var pieprasīt atbrīvot no amata vērtēšanas komitejas locekli, kurš pārkāpj Apliecinājumu vai citu iemeslu dēļ nespēj veikt amata pienākumus. Pieprasījumam atbrīvot locekli no amata nepieciešams KIPKK apstiprinājums saskaņā ar 7. pantu.
3. Ja no amata atkāpjas vai tiek atbrīvots attiecīgas dalībnieces Līgumslēdzējas puses izvirzīts vērtēšanas komitejas loceklis, tā saskaņā ar 2. un 3.punktā noteikto kārtību izvirza jaunu locekli. Ja no amata atkāpjas vai tiek atbrīvots vērtēšanas komitejas loceklis no Komisijas, Komisija izvirza jaunu locekli.

10. pants

**Procedūra**

1. Komisija iesniedz priekšlikumu par precīzu kārtību, kādā piemērojams Piemērošanas noteikumu 158. panta 1. punkts, saskaņā ar kuru vērtēšanas komitejai ir jāizvērtē un jāsarindo piedāvājumi, pamatojoties tikai uz piešķiršanas kritērijiem, bet izslēgšanas un atlases kritēriji izvērtējami, izmantojot citus atbilstīgus līdzekļus, kas garantē interešu konflikta neesību. Priekšlikumu iesniedz KIPKK apstiprināšanai saskaņā ar 7. pantu.
2. Konkursa piedāvājumus vērtē bez diskriminācijas. Neskarot 1. punktu, piedāvājumus vērtē, pamatojoties uz izslēgšanas, atlases un piešķiršanas kritērijiem, kas noteikti vai nu 16. panta 2. punkta b) apakšpunktā minētajās specifikācijās, vai prasībām, kas noteiktas aprakstošos dokumentos konkursa dialoga procedūrai.
3. Vērtēšanas komitejas saskaņā ar Piemērošanas noteikumu 159. panta 1. un 2. punktu sagatavo rakstisku novērtēšanas protokolu, ko izstrādā, savstarpēji vienojoties.

Ja novērtēšanā piedalās divas vērtēšanas komitejas, kā noteikts 8. panta 2. punktā, rakstisko protokolu par novērtēšanu, kuras pamatā ir izslēgšanas un atlases kritēriji, var izstrādāt atsevišķi no rakstiskā protokola par novērtēšanu, kuras pamatā ir piešķiršanas kritēriji.

III nodaļa

**Kopīgi noteikumi**

11. pants

**Sanāksmju rīkošana**

1. Komisija sasauc KINKK, KIPKK, atvēršanas vai vērtēšanas komitejas(-u) sanāksmes.
2. Ciktāl tas ir iespējams un ņemot vērā steidzamību vai neparedzētus apstākļus, KINKK, KIPKK, atvēršanas vai vērtēšanas komitejas(-u) sanāksmes sasauc vismaz 14 dienas pirms paredzētās sanāksmes dienas.
3. Ciktāl tas ir iespējams un ņemot vērā steidzamību vai neparedzētus apstākļus un neskarot 37. pantu, informāciju vai dokumentus, kas attiecas uz 1. punktā minētajām sanāksmēm, iesniedz KINKK locekļiem, tostarp novērotājiem, ja tādi ir, KIPKK, atvēršanas vai vērtēšanas komitejas(-u) locekļiem vismaz 14 dienas pirms paredzētās sanāksmes dienas.
4. Šā panta 1. punktā minētās sanāksmes notiek vai nu telpās, ko nodrošina Komisija, vai audio vai video konferences veidā.
5. Komisija neatlīdzina transporta, naktsmītnes vai citas *per diem* izmaksas tiem citas Līgumslēdzējas puses izvirzītajiem kandidātiem, kuri piedalās 1. punktā minētajās sanāksmēs.

III sadaļa

**IEPIRKUMA PROCEDŪRA**

12. pants

**Komisijas pienākumi kopīgajā iepirkuma procedūrā**

1. Kā noteikts šajā Nolīgumā, Komisija nodrošina kopīgā iepirkuma procedūras vispārēju sagatavošanu un organizēšanu, kā arī sekmē izlīgumu, ja starp Līgumslēdzējām pusēm rodas domstarpības, kas izriet no šā Nolīguma vai kopīgā iepirkuma procedūras gaitas. Komisija rīkojas gan savā, gan arī Līgumslēdzēju pušu vārdā, kā paredzēts šajā Nolīgumā.
2. Komisija ir Līgumslēdzēju pušu vienīgais pārstāvis saziņā ar ekonomikas dalībniekiem, kandidātiem vai konkursa pretendentiem visā kopīgā iepirkuma procedūrā, tostarp jautājumos saistībā ar kopīgā iepirkuma procedūru pēc tiesību slēgt pamatlīgumus piešķiršanas.
3. Komisija darbojas kā Līgumslēdzēju pušu vienīgais pārstāvis saistībā ar jebkuru tiesvedību saskaņā ar šā Nolīguma 4. panta 3. līdz 5. punktu.
4. Komisija var lūgt vienas vai vairāku Līgumslēdzēju pušu palīdzību, lai nodrošinātu aizstāvību vai dalību tiesvedībā. Attiecīgā(-s) Līgumslēdzēja(-s) puse(-s) dara visu iespējamo, lai sniegtu šādu palīdzību, un atturas no rīcības, kas varētu traucēt aizstāvībai vai attiecīgai tiesvedībai.

Līgumslēdzēja puse sniedz atbalstu Komisijai, ja tās nosaukums minēts prasībā.

1. Komisija nodrošina administratīvo atbalstu kopīgā iepirkuma procedūras un pamatlīgumu izpildes gaitā. Tas ietver:

(a) visas vajadzīgās dokumentācijas un administratīvās sarakstes izstrādi Līgumslēdzēju pušu vārdā;

(b) KINKK, KIPKK, atvēršanas un vērtēšanas komiteju sanāksmju protokolēšanu;

(c) piemērotu pasākumu nodrošināšanu, lai rīkotos ar informāciju vai dokumentiem, kas saistīti ar kopīgā iepirkuma procedūru vai pamatlīgumiem.

13. pants

**Iepirkuma procedūras uzsākšana**

1. Ikviens KINKK loceklis var ierosināt sākt iepirkuma procedūru. Priekšlikumā norāda medicīniskos pretlīdzekļus, ko paredzēts iepirkt. Iepirkuma procedūru uzsāk, ja vismaz piecas Līgumslēdzējas puses, ieskaitot Komisiju, nobalso par šādas procedūras uzsākšanu un par šo nodomu ir informējušas KINKK priekšsēdētāju.
2. Komisija pēc apspriešanās ar pārējām Līgumslēdzējām pusēm, kas vēlas uzsākt iepirkuma procedūru, nosaka saprātīgu termiņu, līdz kuram arī citas Līgumslēdzējas puses var izteikt savu ieinteresētību piedalīties iepirkuma procedūrā.
3. Līgumslēdzēja puse, kura ir paudusi savu ieinteresētību piedalīties kopīgā iepirkuma procedūrā, Komisijai precizē savas iepirkuma vajadzības Komisijas noteiktā termiņā pēc KIPKK apstiprinājuma saskaņā ar 7. pantu.

14. pants

**Iepirkuma procedūras veids**

1. Pēc tam, kad saskaņā ar 13. pantu uzsākta iepirkuma procedūra, KIPKK saskaņā ar 7. pantu lemj par iepirkuma procedūras veida izvēli no Finanšu regulas 104. panta 1. punkta a) līdz e) apakšpunktā uzskaitītajām procedūrām, pamatojoties uz principiem, kas noteikti minētās regulas 102. pantā un Piemērošanas noteikumu 127. un 137. pantā.
2. Iepirkuma procedūras veidu norāda paziņojumā par līgumu, kas minēts Finanšu regulas 103. pantā un Piemērošanas noteikumu 123. panta 3. punktā.

15. pants

**Līguma veids un termiņš**

1. Pēc tam, kad saskaņā ar 13. pantu uzsākta iepirkuma procedūra, KIPKK saskaņā ar 7. pantu nosaka
2. piešķiramā līguma veidu, pamatojoties uz principiem, kas noteikti Finanšu regulas 101. pantā un Piemērošanas noteikumu 121. un 122. pantā,
3. pamatlīguma darbības ilgumu, kā arī tā pārskatīšanas kārtību saskaņā ar Piemērošanas noteikumu 122. panta 1. punkta pirmo daļu un 122. panta 4. punktu.
4. Līguma veidu un tā darbības ilgumu norāda paziņojumā par līgumu.

16. pants

**Konkursa dokumentu saturs**

1. Visu to konkursa dokumentu saturu, kas saistīti ar saskaņā ar 13. pantu uzsākto iepirkuma procedūru, nosaka Komisija saskaņā ar Finanšu regulas un Piemērošanas noteikumu attiecīgajiem noteikumiem, saņemot KIPKK atzinumu saskaņā ar 7. pantu.
2. Neatkarīgi no pirmā punkta
3. paziņojumu par līgumu, ieskaitot daļu aprakstu, ja tādas ir,
4. tehniskās specifikācijas un izslēgšanas, atlases un piešķiršanas kritērijus,
5. aprakstošus dokumentus konkursa dialoga procedūras gadījumā,
6. līguma(-u) projektus,
7. vēstuli ar uzaicinājumu piedalīties konkursā, kurā norādītas iesniegšanas prasības,

pieņem pēc tam, kad saņemts KIPKK apstiprinājums saskaņā ar 7. pantu.

17. pants

**Piešķiršanas kritēriji**

1. Medicīnisko pretlīdzekļu pieejamā apjoma sadalījuma biežumu starp Līgumslēdzējām pusēm (“vispārēji piemērojami piešķiršanas kritēriji”), iesniedz KIPKK apstiprināšanai saskaņā ar 7. pantu.

Līgumslēdzējas puses saņem visu medicīnisko pretlīdzekļu apjomu, ko tās ir rezervējušas vai pasūtījušas, bet piegādes ritms ir atkarīgs no līgumslēdzēja ražošanas jaudas un vispārēji piemērojamiem piešķiršanas kritērijiem.

1. Līgumslēdzēja puse pienācīgi pamatotu iemeslu dēļ, piemēram, problēmas piegādes gaitā, vai steidzamu vajadzību dēļ var uz noteiktu laikposmu pieprasīt atkāpi no 1. punktā noteiktajiem vispārēji piemērojamajiem piešķiršanas kritērijiem.

Atkāpi pieļauj tikai pēc KIPKK apstiprinājuma ar savstarpēju vienošanos. Priekšsēdētājs informē KIPKK par katru apstiprināto atkāpi no vispārēji piemērojamajiem piešķiršanas kritērijiem, tostarp laikposmu, uz kuru šīs atkāpes apstiprinātas.

1. Šā panta 2. punkts neliedz divām vai vairākām Līgumslēdzējām pusēm uz divpusēja pamata vienoties par īslaicīgu atkāpi no vispārēji piemērojamajiem piešķiršanas kritērijiem, par kuriem ir vienošanās saskaņā ar 1. punktu, attiecībā uz pamatlīgumu, ko tās noslēgušas, tādā apjomā, uz kādu tām ir tiesības saskaņā ar minētajiem piešķiršanas kritērijiem.

Minētās Līgumslēdzējas puses informē KIPKK par ikvienu šādu vienošanos, tostarp par īslaicīgās atkāpes darbības ilgumu. Par nosacījumiem attiecībā uz īslaicīgu atkāpi no vispārēji piemērojamajiem piešķiršanas kritērijiem vienojas līgumslēdzējs un piekrītošās Līgumslēdzējas puses.

Ja attiecīgie medicīniskie pretlīdzekļi ir zāles, līgumslēdzēji nodrošina to, ka zāles atļauts laist tirgū Līgumslēdzēju pušu dalībvalstīs saskaņā ar Eiropas Parlamenta un Padomes 2001. gada 6. novembra Direktīvu 2001/83/EK[[6]](#footnote-6) vai Eiropas Parlamenta un Padomes 2004. gada 31. marta Regulu (EK) Nr. 726/2004[[7]](#footnote-7).

18. pants

**Paziņojuma par līgumu publicēšana**

1. Pēc tam, kad konkursa dokumenti ir sagatavoti saskaņā ar 16. pantu un tos apstiprinājusi KIPKK, Komisija publicē paziņojumu par līgumu *Eiropas Savienības Oficiālajā Vēstnesī*.
2. Komisija 1. punktā minētos konkursa dokumentus ekonomikas dalībniekiem darīs pieejamus pēc pieprasījuma.

19. pants

**Īpaši noteikumi par dalības pieteikumu vai konkursa piedāvājumu atvēršanu**

1. Dalības pieteikumus un konkursa piedāvājumus atver atvēršanas komiteja, kuru veido personas, kas pārstāv Komisiju, saskaņā ar Finanšu regulas 111. panta 3. punktu un Piemērošanas noteikumu 157. pantu.
2. Katra Līgumslēdzēja puse var lūgt, lai Komisija atļauj vienam tās pārstāvim darboties kā dalības pieteikumu un konkursa piedāvājumu atvēršanas novērotājam.
3. Novērotāji nepiedalās atvēršanas komitejas apspriedēs un neizsaka savu viedokli šīs komitejas locekļiem.
4. Komisija KIPKK locekļiem dara pieejamu rakstisko protokolu par dalības pieteikumu vai konkursa piedāvājumu atvēršanu, kā minēts Piemērošanas noteikumu 157. panta 3. punkta ceturtajā daļā.

20. pants

**Kandidātu vai konkursa pretendentu izslēgšana**

1. Neskarot Piemērošanas noteikumu 158. panta 3. punkta otro daļu, tikai tādus dalības pieteikumus vai konkursa piedāvājumus, kas atbilst prasībām saskaņā ar Piemērošanas noteikumu 158. panta 1. punkta pirmo daļu un kas nav izslēgti saskaņā ar izslēgšanas kritērijiem, un kas atbilst atlases kritērijiem, var pieņemt vērtēšanai saskaņā ar piešķiršanas kritērijiem, kā noteikts Piemērošanas noteikumu 158. panta 3. punkta trešajā daļā.
2. Šā panta 1. punkta izpildes vajadzībām un saskaņā ar 10. panta 2. punktu vērtēšanas komisija pārbauda, vai katrs dalības pieteikums vai konkursa piedāvājums atbilst izslēgšanas kritērijiem un atlases kritērijiem. Ja kandidāta vai konkursa pretendenta acīmredzamas pārrakstīšanās kļūdas dēļ kandidāts vai konkursa pretendents nav iesniedzis pierādījumu vai sniedzis paziņojumu, piemēro Finanšu regulas 96. panta 2. punktu.

Ja vērtēšanas komiteja secina, ka kandidāts vai pretendents atbilst izslēgšanas kritērijiem un/vai neatbilst atlases kritērijiem, Komisija priekšlikumu par šā kandidāta vai pretendenta izslēgšanu vai neizraudzīšanos iesniedz KIPKK apstiprināšanai saskaņā ar 7. pantu. Šāds lēmums liedz minētajam kandidātam vai pretendentam piedalīties turpmākos kopīgā iepirkuma procedūras posmos.

Komisijas priekšlikumam pievieno 10. panta 3. punktā minētā rakstiskā novērtēšanas protokolu un norāda iemeslus, kādēļ kandidāts vai konkursa pretendents izslēgts vai nav izraudzīts.

1. Komisija katram saskaņā ar šo pantu izslēgtajam vai neizraudzītajam kandidātam vai konkursa pretendentam paziņo sava lēmuma iemeslus.

Paziņošana notiek saskaņā ar Piemērošanas noteikumu 161. panta 3. punkta pirmās daļas a) apakšpunktu un 161. panta 3. punkta otro daļu. Šādu paziņojumu sagatavo pēc iespējas drīzāk, tiklīdz ir saņemts KIPKK atzinums.

21. pants

**Līguma slēgšanas tiesību piešķiršana**

1. Komisija gan savā, gan dalībnieču Līgumslēdzēju pušu vārdā pieņem lēmumu par piešķiršanu saskaņā ar Finanšu regulas 113. panta 1. punktu un Piemērošanas noteikumu 149. pantu un 159. panta 3. punktu pēc tam, kad saņemts konkrētās iepirkuma procedūras koordinācijas komitejas apstiprinājums saskaņā ar 7. pantu.
2. Komisijas priekšlikumam pievieno 10. panta 3. punktā minētā rakstiskā novērtēšanas protokola kopiju, kā arī — gadījumā, kad Komisija ierosina neievērot vērtēšanas komitejas ieteikumus, — norādi, kurā pamato šīs neievērošanas iemeslus.
3. Saskaņā ar Piemērošanas noteikumu 161. panta 3. punktu par piešķiršanas lēmumu paziņo vienlaicīgi visiem izraudzītajiem un neizraudzītajiem konkursa pretendentiem vai kandidātiem.

22. pants

**Īpaši noteikumi par līguma parakstīšanu un stāšanos spēkā**

1. Kad Komisija ir pieņēmusi piešķiršanas lēmumu un neskarot Finanšu regulas 114. pantu, dalībnieces Līgumslēdzējas puses paraksta līgumu.
2. Līgumu ar izraudzīto konkursa pretendentu pirms tā parakstīšanas KIPKK apstiprina saskaņā ar 7. pantu, ja vai tiktāl, cik tas būtiski atšķiras no līguma projekta, kas apstiprināts saskaņā ar 16. panta 2. punkta d) apakšpunktu.

Piemērojot pirmo daļu, līgumu ar izraudzīto konkursa pretendentu neuzskata par būtiski atšķirīgu no līguma projekta, ja tas atšķiras tikai ar pievienotiem konkretizējumiem, kas iztrūkst līguma projektā.

1. Līgumu paraksta, ievērojot noteikumus par atlikšanas periodu, kā paredzēts Piemērošanas noteikumu 171. pantā.

1. Līgums nestājas spēkā, iekams to nav parakstījis līgumslēdzējs un dalībnieces Līgumslēdzējas puses saskaņā ar 1. punktu.
2. Steidzamos gadījumos pēc piešķiršanas lēmuma pieņemšanas un neskarot Finanšu regulas 114. pantu, KIPKK saskaņā ar apstiprinājumu 7. panta kārtībā var pilnvarot Komisiju parakstīt pamatlīgumu visu dalībnieču Līgumslēdzēju pušu vārdā.

23. pants

**Īpaši noteikumi par saziņu ar ekonomikas dalībniekiem, kandidātiem vai konkursa pretendentiem kopīgās iepirkuma procedūras laikā**

1. Komisija ir vienīgā kontaktpersona starp Līgumslēdzējām pusēm un ekonomikas dalībniekiem, kandidātiem, konkursa pretendentiem vai to pārstāvjiem visos jautājumos, kas saistīti ar kopīgā iepirkuma procedūru.

Pirms kopīgā iepirkuma procedūras sākšanas Komisija pieņem un savā tīmekļa vietnē publicē kārtību, kādā jāsazinās ar ekonomikas dalībniekiem vai to pārstāvjiem.

Pēc kopīgā iepirkuma procedūras sākšanas saziņa starp ekonomikas dalībniekiem, kandidātiem, konkursa pretendentiem vai to pārstāvjiem un Komisiju, kā arī citām Līgumslēdzējām pusēm vai to pārstāvjiem izņēmuma kārtā notiek vienīgi saskaņā ar nosacījumiem, kas izklāstīti Piemērošanas noteikumu 160. panta 2. un 3. punktā.

1. Katra Līgumslēdzēja puse nodrošina, ka gadījumā, kad pēc šā Nolīguma stāšanās spēkā pie personām, kuras minētās Līgumslēdzējas puses labā strādā saistībā ar šo Nolīgumu, vēršas kāds ekonomikas dalībnieks, kandidāts, konkursa pretendents vai to pārstāvis kādā jautājumā saistībā ar kopīgo iepirkuma procedūru, šīs personas paziņo, ka saskaņā ar šā Nolīguma 23. panta 1. punktu Komisija ir vienīgais kontaktpunkts saziņai ar ekonomikas dalībniekiem, kandidātiem, konkursa pretendentiem vai to pārstāvjiem un ka ir jāsazinās ar Komisiju. Vienlaikus tās informē Komisiju par šo saziņu un par to, kur ir norādīts vērsties.

1. Šā panta 1. un 2. punktā minētā kontaktēšanās, tostarp sarakste, ar ekonomikas dalībniekiem, kandidātiem, konkursa pretendentiem vai to pārstāvjiem tiek pienācīgi protokolēta.

Komisija informē KIPKK par šādu kontaktēšanos.

1. Līgumslēdzējas puses patur tiesības sazināties ar ekonomikas dalībniekiem, kandidātiem, konkursa pretendentiem vai to pārstāvjiem saistībā ar iepirkuma procedūrām ārpus šā Nolīguma, tostarp saistībā ar procedūrām, kas ietver tādu medicīnisko pretlīdzekļu iepirkumu, kas ir kopīgās iepirkuma procedūras priekšmets, bet, šādi rīkojoties, neatsaucas uz jautājumiem, kas saistīti ar konkrēto kopīgā iepirkuma procedūru.

24. pants

**Atteikšanās un atcelšana**

1. Līgumslēdzējas puses, kas uzsākušas iepirkuma procedūru, var pietiekami pamatotu un attaisnojošu iemeslu dēļ kolektīvi pirms līguma slēgšanas tiesību piešķiršanas atteikties no kopīgā iepirkuma procedūras vai pirms līguma parakstīšanas kolektīvi atcelt piešķiršanas procedūru atbilstīgi Finanšu regulas 114. panta pirmajai daļai.

Šādu lēmumu pieņem Komisija pēc tam, kad saņemts KIPKK apstiprinājums, pamatojoties uz Komisijas vai jebkuras citas dalībnieces Līgumslēdzējas puses priekšlikumu. Atkāpjoties no 7. panta, priekšlikums ir pieņemts, ja klātesošie vai pārstāvētie KIPKK locekļi ar vienkāršu balsu vairākumu nobalsojuši par kolektīvu atteikšanos vai kolektīvu atcelšanu.

1. Lai varētu piemērot Finanšu regulas 114. pantu, konkursa uzaicinājumā paredz, ka dalībnieces Līgumslēdzējas puses var vai nu atteikties no kopīgā iepirkuma procedūras pirms līguma slēgšanas tiesību piešķiršanas, vai atcelt piešķiršanas procedūru pirms līguma parakstīšanas un ka kandidātiem vai konkursa pretendentiem šajā gadījumā nav tiesību pieprasīt kompensāciju.
2. Pat ja priekšlikums ir apstiprināts saskaņā ar 1. punktu, KIPKK var atteikties no kopīga iepirkuma procedūras tikai pirms līguma slēgšanas tiesību piešķiršanas vai atcelt piešķiršanas procedūru pirms līguma parakstīšanas.

Saskaņā ar pirmo daļu pieņemtu KIPKK lēmumu pēc iespējas drīzāk paziņo kandidātiem vai konkursa pretendentiem.

1. Līgumslēdzēja puse, kas ir sākusi kopīgā iepirkuma procedūru, var pietiekami pamatotu un attaisnojošu iemeslu dēļ individuāli atteikties no minētās procedūras pirms līguma slēgšanas tiesību piešķiršanas atbilstīgi Finanšu regulas 114. panta pirmajai daļai.

Līgumslēdzēja puse sniedz sava lēmuma pamatojumu un par to informē KIPKK, kandidātus vai konkursa pretendentus.

1. Lai varētu piemērot Finanšu regulas 114. pantu, konkursa uzaicinājumā paredz, ka Līgumslēdzēja puse var atteikties no kopīgā iepirkuma procedūras pirms līguma slēgšanas tiesību piešķiršanas un ka kandidātiem vai konkursa pretendentiem šajā gadījumā nav tiesību pieprasīt kompensāciju.

25. pants

**Īpaši noteikumi, ko piemēro sarunu procedūras gadījumā**

1. Ja kopīgo iepirkumu veic, izmantojot sarunu procedūru, 2. līdz 8. punkts attiecas uz:
2. uzaicinājumu iesniegt priekšlikumus sarunām;
3. sarunām ar konkursa pretendentiem vai to pārstāvjiem;
4. konkursa piedāvājumu novērtēšanu.
5. Tādu sarunu procedūru gadījumā, kad *Eiropas Savienības Oficiālajā Vēstnesī* iepriekš netiek publicēts paziņojums par līgumu, Komisija KIPKK apstiprināšanai saskaņā ar 7. pantu iesniedz saraksta projektu ar atlasītiem kandidātiem, kurus tā ierosina uzaicināt uz sarunām.
6. Kad saņemts 2. punktā minētais apstiprinājums, Komisija dalībnieču Līgumslēdzēju pušu vārdā uzaicina izraudzītos kandidātus uz sarunām.
7. Tādu sarunu procedūru gadījumā, kad *Eiropas Savienības Oficiālajā Vēstnesī* iepriekš tiek publicēts paziņojums par līgumu, procedūru var rīkot pa posmiem, piemērojot konkursa specifikācijās noteiktos piešķiršanas kritērijus, lai samazinātu sarunās apspriežamo konkursa piedāvājumu skaitu. Šādos gadījumos konkursa specifikācijās nosaka, ka jāizmanto šāda iespēja, un norāda, kā tā izmantojama.

Ja tiek izmantota pirmajā daļā minētā iespēja, saskaņā ar 8. un 9. pantu izveidotā vērtēšanas komiteja KIPKK apstiprināšanai saskaņā ar 7. pantu iesniedz novērtējuma ziņojumu ar to konkursa pretendentu sarakstu, kuri ir izslēdzami no kopīgās iepirkuma procedūras turpmākajiem posmiem, pamatojoties uz piešķiršanas kritēriju piemērošanu.

1. Kad Komisija ir saņēmusi 4. punktā [4. punkta otrajā daļā] minēto apstiprinājumu, tā, rīkojoties dalībnieču Līgumslēdzēju pušu vārdā, informē katru izslēgto konkursa pretendentu par iemesliem, kāpēc tas ir izslēgts no kopīgā iepirkuma procedūras turpmākajiem posmiem.

Paziņošana notiek saskaņā ar Piemērošanas noteikumu 161. panta 3. punktu. Šādu paziņojumu sagatavo pēc iespējas drīzāk, tiklīdz ir saņemts KIPKK apstiprinājums.

1. Saskaņā ar 8. un 9. pantu izveidotā(-s) vērtēšanas komiteja(-s) ved sarunas ar konkursa pretendentiem, kuri nav izslēgti vai nav atzīti par neizraudzītiem saskaņā ar 20. panta 2. punktu vai piemērojot šā panta 4. punktā paredzēto iespēju.
2. Sarunas ved saskaņā ar Piemērošanas noteikumu 129. pantu, pamatojoties uz konkursa specifikācijā iepriekš paziņotiem kritērijiem.

Ja sarunas notiek mutiski, 6. punktā minētā(-s) vērtēšanas komiteja(-s) sagatavo rakstisku sarunu protokolu. To nosūta attiecīgajam konkursa pretendentam, norādot termiņu, kādā jāiesniedz ierosinātie papildinājumi vai labojumi. Sanāksmēs ar konkursa pretendentiem vērtēšanas komiteju(-as) pārstāv vismaz divi tās locekļi, no kuriem vienu norīkojusi Komisija, bet otru izvirzījusi dalībvalsts. Mutiskas sarunas var notikt tikai tad, ja monopolstāvokļa dēļ ir tikai viens kandidāts, atbilstīgi Piemērošanas noteikumu 134. panta 1. punkta b) apakšpunktam, vai ja sarunas notiek ar konkursa pretendentu, kuram tika piešķirts sākotnējais līgums 134. panta 1. punkta e) vai f) apakšpunktā minētajās situācijās.

Ja vien konkursa dokumentācijā nav minēts citādi, sarunās apspriež tikai un vienīgi konkursa piedāvājuma saturu un to gaitā negroza tehnisko specifikāciju sākotnējos noteikumus un/vai līguma nosacījumus.

1. Sarunu gaitā vērtēšanas komiteja(-s) var pieprasīt konkursa pretendentiem ieviest grozījumus konkursa piedāvājumos un tādā gadījumā vērtē grozītos piedāvājumus.

26. pants

**Īpaši noteikumi, ko piemēro konkursa dialoga procedūras gadījumā**

1. Ja kopīgo iepirkumu veic, izmantojot konkursa dialoga procedūru, 2. līdz 7. punkts attiecas uz dialogiem ar kandidātiem un to pārstāvjiem, kuri nav izslēgti vai nav neizraudzīti saskaņā ar 20. panta 2. punktu vai piemērojot šā panta 3. punktā paredzēto iespēju.
2. Dialogus ved ar 8. un 9. pantu izveidota(-s) vērtēšanas komiteja(-s) saskaņā ar Piemērošanas noteikumu 132 pantu.

Šā punkta pirmajā daļā minētā(-s) vērtēšanas komiteja(-s) sagatavo rakstisku dialogu protokolu. To nosūta attiecīgajam kandidātam, norādot termiņu, kādā jāiesniedz ierosinātie papildinājumi vai labojumi. Tāpat vērtēšanas komiteja(-s) sagatavo ziņojumu, kurā sniegts vispārīgs vērtējums un ieteikumi par dialogu rezultātiem, jo īpaši atzīmējot, vai dialogi ir jānoslēdz vai nē.

Dialogos neapspriež paziņojumu par līgumu vai aprakstošo dokumentu, kas minēts Piemērošanas noteikumu 132. pantā.

1. Dialogus var rīkot pa posmiem, piemērojot paziņojumam par līgumu pievienotajā aprakstošajā dokumentā noteiktos kritērijus, lai samazinātu dialogos apspriežamo risinājumu skaitu. Šādos gadījumos aprakstošajā dokumentā nosaka, ka jāizmanto šāda iespēja, un norāda, kā tā izmantojama.

Ja tiek izmantota pirmajā daļā minētā iespēja, saskaņā ar 8. un 9. pantu izveidotā vērtēšanas komiteja KIPKK apstiprināšanai saskaņā ar 7. pantu iesniedz novērtējuma ziņojumu ar to kandidātu sarakstu, kuri ir izslēdzami no kopīgās iepirkuma procedūras turpmākajiem posmiem, pamatojoties aprakstošajā dokumentā izklāstīto piešķiršanas kritēriju piemērošanu.

1. Kad Komisija ir saņēmusi 3. punktā [3. punkta otrajā daļā] minēto apstiprinājumu, tā, rīkojoties dalībnieču Līgumslēdzēju pušu vārdā, informē katru tādējādi izslēgto kandidātu par iemesliem, kāpēc tas ir izslēgts no kopīgā iepirkuma procedūras turpmākajiem posmiem.

Paziņošana notiek saskaņā ar Piemērošanas noteikumu 161. panta 3. punktu. Šādu paziņojumu sagatavo pēc iespējas drīzāk, tiklīdz ir saņemts KIPKK apstiprinājums.

1. Pirms dialogu noslēgšanas Komisija KIPKK apstiprināšanai saskaņā ar 7. pantu iesniedz priekšlikumu kandidātus informēt par dialogu noslēgšanu un uzaicināt iesniegt galīgos konkursa piedāvājumus, pamatojoties uz dialogos izvirzītajiem un konkretizētajiem risinājumiem.
2. Pēc 5. punktā minētā apstiprinājuma saņemšanas Komisija, rīkojoties attiecīgo Līgumslēdzēju pušu vārdā, katru dialogu dalībnieku, kas nav izslēgts saskaņā ar 4. punktu, informē par dialogu noslēgšanu un uzaicina iesniegt galīgos konkursa piedāvājumus, pamatojoties uz dialogā izvirzītajiem un konkretizētajiem risinājumiem

Paziņošana notiek saskaņā ar Finanšu regulas 113. panta 2. punktu un Piemērošanas noteikumu 161. panta 3. punktu. Šādu paziņojumu sagatavo pēc iespējas drīzāk, tiklīdz ir saņemts KIPKK apstiprinājums.

1. Iesniegtos konkursa piedāvājumus vērtē 2. punktā minētā(-s) vērtēšanas komiteja(-s) saskaņā ar Piemērošanas noteikumu 132 panta 4. punkta otro un trešo daļu.

IV sadaļa

**UZ PAMATLĪGUMIEM BALSTĪTU SPECIFISKU LĪGUMU SLĒGŠANAS TIESĪBU PIEŠĶIRŠANA UN IZMANTOŠANA**

27. pants

**Uz pamatlīgumiem balstītu specifisku līgumu slēgšanas tiesību piešķiršana un parakstīšana**

1. Pamatlīgumu īstenošana notiek, slēdzot specifiskus līgumus starp atsevišķām dalībniecēm Līgumslēdzējām pusēm un kopīgā iepirkuma nolīguma līgumslēdzējiem, kas ir šo pamatlīgumu puses.

Līgumslēdzējas puses, uz kurām attiecas pamatlīgums, var piešķirt tiesības slēgt specifiskus līgumus un tos parakstīt apjomā, kas nepārsniedz saskaņā ar minēto pamatlīgumu rezervēto medicīnisko pretlīdzekļu maksimālo skaitu.

1. Jebkura Līgumslēdzēja puse par piešķirtajām tiesībām slēgt specifiskus līgumus un to noslēgšanu laikus informē KINKK.
2. Specifiskos līgumus paraksta visas pamatlīguma puses, pirms beidzies minētā pamatlīguma termiņš. Minētos specifiskos līgumus īsteno ne vēlāk kā 6 mēnešus pēc attiecīgā pamatlīguma termiņa beigām. Šādiem specifiskiem līgumiem turpina piemērot Pamatlīguma noteikumus pēc tā termiņa beigām.
3. Līgumslēdzējas puses, piešķirot tiesības slēgt specifiskus līgumus un tos parakstot, ir pilnībā atbildīgas par šo līgumu īstenošanu un it īpaši par šādiem uzdevumiem:

a) nodrošināt atbilstību pamatlīguma noteikumiem, ja pamatlīgumu īsteno ar specifiska līguma palīdzību;

b) informēt Komisiju par piegādājamo piegādes priekšmetu kvalitāti un daudzumu;

c) attiecīgā gadījumā novērtēt specifisku līgumu piedāvājumus, ja konkurss tiek izsludināts atkārtoti;

d) uzņemties individuālas budžeta saistības;

e) izsniegt pasūtījuma veidlapas;

f) nodrošināt turpmākas darbības attiecībā uz pasūtījuma veidlapām;

g) ievērot maksājumu termiņu saistības;

h) administrēt no specifiskiem līgumiem izrietošas līgumattiecības;

i) ievērot pienākumu par līguma piešķiršanas *ex-post* publikāciju.

28. pants

**Rezervēto daudzumu pārdale**

1. Līgumslēdzēja puse savu saskaņā ar pamatlīgumu rezervēto medicīnisko pretlīdzekļu daudzumu var pilnībā vai daļēji piedāvāt vienai vai vairākām Līgumslēdzējām pusēm, kas piedalās tajā pašā pamatlīgumā. Par rezervēto daudzumu pārdales noteikumiem vienojas Līgumslēdzēja puse, kas izsaka piedāvājumu, un Līgumslēdzēja puse, kas šo piedāvājumu pieņem.

29. pants

**Pasūtījumu pārvirzīšana**

1. Pēc tam, kad ir piešķirtas tiesības slēgt specifisku līgumu saskaņā ar pamatlīgumu, Līgumslēdzēja puse var piedāvāt vienai vai vairākām Līgumslēdzējām pusēm, kas piedalās tajā pašā pamatlīgumā, pilnībā vai daļēji iegādāties pasūtīto daudzumu, kas joprojām atrodas pie līgumslēdzēja. Par pasūtīto daudzumu pārvirzīšanas noteikumiem vienojas līgumslēdzējs, Līgumslēdzēja puse, kas izsaka piedāvājumu, un ieguvēja Līgumslēdzēja puse.
2. Ja attiecīgie medicīniskie pretlīdzekļi ir zāles, ieguvēja Līgumslēdzēja puse nodrošina, ka šīs zāles atbilst Direktīvai 2001/83/EK vai Regulai (EK) Nr. 726/2004.

30. pants

**Piegāžu tālākpārdošana**

1. Līgumslēdzēja puse var piedāvāt vienai vai vairākām citām Līgumslēdzējām pusēm iespēju iegādāties noteiktu skaitu medicīnisko pretlīdzekļu, kas jau ir piegādāti Līgumslēdzējai pusei, kas izsaka piedāvājumu. Par tālākpārdošanas noteikumiem vienojas Līgumslēdzēja puse, kas izsaka piedāvājumu, un ieguvēja Līgumslēdzēja puse, un, ja vajadzīgs, līgumslēdzējs.
2. Piedāvātāja Līgumslēdzēja puse un ieguvēja Līgumslēdzēja puse nodrošina, ka šāda tālākpārdošana ir saskaņā ar publiskā iepirkuma tiesību aktu un konkurences tiesību aktu noteikumiem, un respektē visus līgumiskos nosacījumus, kas piedāvātājai Līgumslēdzējai pusei var būt saistošas.
3. Ja attiecīgie medicīniskie pretlīdzekļi ir zāles, ieguvēja Līgumslēdzēja puse nodrošina to, ka šīs zāles atbilst Eiropas Parlamenta un Padomes Direktīvai 2001/83/EK vai Regulai (EK) Nr. 726/2004.
4. Iespēja tālākpārdot Līgumslēdzējai pusei jau piegādātus medicīniskos pretlīdzekļus vienai vai vairākām valstīm, kas nav Līgumslēdzējas puses, ir atkarīga no piedāvātājas Līgumslēdzējas puses, ieguvējas(-u) valsts(-u) un līgumslēdzēja vienošanās. Piedāvātāja Līgumslēdzēja puse un ieguvēja(-s) valsts(-is) nodrošina, ka šāda tālākpārdošana ir saskaņā ar Savienības publiskā iepirkuma tiesību aktu un konkurences tiesību aktu noteikumiem, un ievēro visus līgumiskos nosacījumus, kas piedāvātājai Līgumslēdzējai pusei var būt saistoši.

31. pants

**Medicīnisko pretlīdzekļu ziedošana**

1. Līgumslēdzēja puse var ziedot medicīniskos pretlīdzekļus, kas iegādāti saskaņā ar kopīgā iepirkuma procedūru.
2. Pirms ziedošanas Līgumslēdzēja puse informē KINKK. KINKK locekļi septiņu kalendāro dienu laikā var paust interesi ziedojumu pieņemt. Pēc minētā laikposma beigām ziedotāja Līgumslēdzēja puse var pieņemt lēmumu par to, kam piešķirt ziedojumu, ņemot vērā to valstu vajadzības sabiedrības veselības jomā, ko KINKK loceklis(-ļi), un attiecīgās interesi paudušo citu valstu un starptautisko organizāciju vajadzības.
3. Ziedotāja Līgumslēdzēja puse var pieprasīt, lai saņēmēja valsts tai atlīdzina administratīvos izdevumus un transporta izmaksas, kas tai radušās saistībā ar ziedojumu.

V sadaļa

**NOTEIKUMI, KAS PIEMĒROJAMI, RĪKOJOTIES AR INFORMĀCIJU VAI DOKUMENTIEM**

32. pants

**Informācijas vai dokumentu apmaiņa**

Līgumslēdzējas puses nodrošina cita citai informāciju vai dokumentus, kas vajadzīgi, lai pildītu savas funkcijas saskaņā ar šo Nolīgumu.

33. pants

**Dienesta noslēpums**

1. Neskarot 2. punktu, personām, kas strādā saistībā ar šo Nolīgumu, aizliegts atklāt tāda veida informāciju, uz ko attiecas pienākums ievērot dienesta noslēpumu Līguma 339. panta nozīmē, pat pēc tam, kad šīs personas ir beigušas pildīt savus pienākumus.
2. Neskarot 35. panta 2. punktu, informāciju vai dokumentus, uz ko attiecas pienākums ievērot dienesta noslēpumu un ar ko rīkojas Līgumslēdzējas puses saskaņā ar šo Nolīgumu, sniedz tikai atbilstīgi to personu vajadzībām, kuras strādā saistībā ar šo Nolīgumu, lai tās varētu veikt savas funkcijas vai uzdevumu saistībā ar šo Nolīgumu. Piekļuvi nenodrošina personai tikai tāpēc vien, ka tā ieņem konkrētu amatu, lai cik augsts šis amats arī nebūtu.

Pienākums ievērot dienesta noslēpumu vairs nav spēkā no brīža, kad pirmajā daļā minētā informācija vai dokumenti likumīgā kārtā ir kļuvuši publiski pieejami.

1. Katra Līgumslēdzēja puse atbild par to, lai tiktu nodrošināts, ka visām personām, kuras strādā tās labā saistībā ar šo Nolīgumu, ir juridiskas saistības ievērot 1. un 2. punktā minētos pienākumus gan laikā, kad ir spēkā darba attiecības, gan arī pēc tam.
2. Neskarot 38. panta 1. punktu, ja personas, kuras strādā saistībā ar šo Nolīgumu, nenodarbina Līgumslēdzēja puse, tad Līgumslēdzēja puse, kurai personas palīdz, noslēdz līgumisku vienošanos ar attiecīgo darba devēju, saskaņā ar kuru darba devējs nosaka, ka darbiniekiem ir jāievēro 1. un 2. punktā minētās saistības.

34. pants

**Interešu konflikts**

1. Katra Līgumslēdzēja puse atbild par to, lai tiktu nodrošināts, ka neviena persona, kura strādā to labā saistībā ar šo Nolīgumu, nav tādā situācijā, kas varētu radīt interešu konfliktu vai kā citādi ietekmēt tās saistībā ar šo Nolīgumu veiktā darba neitralitāti vai objektivitāti laikā, kad persona ir darba attiecībās.
2. Neskarot 38. panta 1. punktu, ja personas, kuras strādā saistībā ar šo Nolīgumu, nenodarbina Līgumslēdzēja puse, tad Līgumslēdzēja puse, kurai personas palīdz, noslēdz līgumisku vienošanos ar attiecīgo darba devēju, saskaņā ar kuru darba devējs nosaka, ka darbiniekiem ir jāievēro 1. punktā minētās saistības.

35. pants

**Informācijas vai dokumentu izmantošana**

1. Līgumslēdzējas puses informāciju vai dokumentus, ar ko rīkojas saskaņā ar šo Nolīgumu, var izmantot tikai nolūkiem, kas attiecas uz šo Nolīgumu.
2. Ciktāl tas ir iespējams saskaņā ar piemērojamiem Savienības vai valsts tiesību aktiem, ja Līgumslēdzēja puse vēlas publiskot informāciju vai dokumentus, ar ko rīkojas saskaņā ar šo Nolīgumu, tā pirms attiecīgās informācijas vai dokumenta publiskošanas laikus rakstiski sazinās ar konkrētās informācijas vai dokumenta sagatavotāju un iespēju robežās ņem vērā tā norādījumus.

Ja nav iespējama iepriekšēja saziņa saskaņā ar pirmo daļu, Līgumslēdzēja puse tomēr bez kavēšanās informē sagatavotāju par informācijas vai dokumenta publiskošanu, norādot arī attiecīgos faktiskos un juridiskos apstākļus.

1. Katra Līgumslēdzēja puse atbild par to, lai tiktu nodrošināts, ka visām personām, kuras strādā tās labā saistībā ar šo Nolīgumu, ir juridiskas saistības ievērot 1. un 2. punktā minētos pienākumus gan laikā, kad ir spēkā darba attiecības, gan arī pēc tam.
2. Neskarot 37. panta 1. punktu, ja personas, kuras strādā saistībā ar šo Nolīgumu, nenodarbina Līgumslēdzēja puse, tad Līgumslēdzēja puse, kurai personas palīdz, noslēdz līgumisku vienošanos ar attiecīgo darba devēju, saskaņā ar kuru darba devējs nosaka, ka darbiniekiem ir jāievēro 1. un 2. punktā minētās saistības.

36. pants

**Piekļuve dokumentiem**

Nekas šajā Nolīgumā neliedz Līgumslēdzējai pusei ievērot Savienības vai valsts tiesību aktu noteikumus, kas uz to attiecas saistībā ar publisku piekļuvi dokumentiem, personas datu aizsardzību vai klasificētas informācijas aizsardzību.

37. pants

**Pasākumi tādas informācijas vai dokumentu aizsardzībai, ar kuriem rīkojas saskaņā ar šo Nolīgumu**

1. Komisija sagatavo īpašus norādījumus par rīkošanos ar informāciju vai dokumentiem, ar kuriem rīkojas saskaņā ar šo Nolīgumu, un drošības pasākumus, ko piemēro KINKK, KIPKK un atvēršanas vai vērtēšanas komiteju sanāksmēs.
2. Norādījumus par rīkošanos ar informāciju vai dokumentiem KINKK ietvaros un drošības pasākumus, ko piemēro KINKK sanāksmēm, pieņem kā daļu no šīs komitejas reglamenta, pamatojoties uz Komisijas priekšlikumu.
3. Norādījumus par rīkošanos ar informāciju vai dokumentiem KIPKK ietvaros un drošības pasākumus, ko piemēro KIPKK sanāksmēm, pieņem kā daļu no šīs komitejas reglamenta, pamatojoties uz Komisijas priekšlikumu.
4. Norādījumus par rīkošanos ar informāciju vai dokumentiem atvēršanas vai vērtēšanas komitejās un drošības pasākumus, ko piemēro atvēršanas vai vērtēšanas komiteju sanāksmēm, tostarp vērtētāju rīcības kodeksu, iesniedz KINKK apstiprināšanai saskaņā ar 7. pantu.
5. Katrs vērtēšanas komiteju loceklis paraksta Apliecinājumu.

Tāpat vērtēšanas komitejas priekšsēdētājs var pieprasīt, lai katrs vērtēšanas komitejas loceklis paraksta 4. punktā minēto vērtētāju rīcības kodeksu.

38. pants

**Izpilde**

1. Katra Līgumslēdzēja puse atbild pārējo Līgumslēdzēju pušu priekšā par to, lai tiktu nodrošināta šīs sadaļas noteikumu ievērošana un visu zaudējumu atlīdzināšana šo noteikumu pārkāpšanas gadījumā.
2. Katra Līgumslēdzēja puse saskaņā ar tai piemērojamajiem noteikumiem vai normatīvajiem aktiem veic vajadzīgos pasākumus, lai:
3. novērstu un atklātu gadījumus, kad nepiederošām personām tiek izpausta informācija vai dokumenti, uz ko attiecas pienākums ievērot dienesta noslēpumu un ar ko rīkojas saskaņā ar šo Nolīgumu;
4. ievērotu norādījumus par rīkošanos ar informāciju vai dokumentiem, uz ko attiecas pienākums ievērot dienesta noslēpumu un ar ko rīkojas saskaņā ar šo Nolīgumu;
5. novērstu, atklātu un izskaustu interešu konfliktus, kas varētu rasties, pildot šo Nolīgumu.
6. Katra Līgumslēdzēja puse KINKK ar tās priekšsēdētāja starpniecību bez kavēšanās paziņo, ja ir pārkāpti šīs sadaļas noteikumi vai ja saskaņā ar šo sadaļu aizsargātie dokumenti vai informācija ir pazudusi vai ar to ir nepienācīgi rīkojušies, tiklīdz tām ir kļuvis zināms par šādiem pārkāpumiem, nozaudēšanu vai nepienācīgu rīkošanos.

Attiecīgā Līgumslēdzēja puse saskaņā ar tai piemērojamajiem noteikumiem un normatīvajiem aktiem nekavējoties izmeklē šos pārkāpumus, dokumentu vai informācijas pazušanas apstākļus vai nepienācīgas rīkošanās gadījumus, ja ir zināms vai pastāv pamatotas aizdomas, ka informācija vai dokumenti, uz ko attiecas pienākums ievērot dienesta noslēpumu un ar ko rīkojas saistībā ar šo Nolīgumu, ir nozaudēta vai ar to ir nepienācīgi rīkojušies. Tā ziņo KINKK par izmeklēšanas rezultātiem.

Neskarot tām piemērojamos noteikumus un normatīvos aktus, Līgumslēdzējas puses sadarbojas savā starpā, veicot izmeklēšanu, ja ir pārkāpti šīs sadaļas noteikumi, pazudusi saskaņā ar šo sadaļu aizsargāta informācija vai dokumenti, vai ar to/tiem ir nepienācīgi rīkojušies.

Neskarot šā punkta piekto daļu, Līgumslēdzējas puses sadarbojas savā starpā, lai rastu piemērotākos risinājumus, kā novērst, labot vai mazināt sekas, ja ir pārkāpti šīs sadaļas noteikumi.

Katra Līgumslēdzēja puse paliek atbildīga par šīs sadaļas noteikumu pārkāpuma rezultātā radušos seku novēršanu, labošanu vai mazināšanu arī pēc apspriešanās ar kopīgā iepirkuma koordinācijas komiteju.

VI sadaļa

**NOBEIGUMA NOTEIKUMI**

39. pants

**Lojālas sadarbības pienākums**

Līgumslēdzējas puses veic attiecīgus vispārīgus vai konkrētus pasākumus, lai nodrošinātu to pienākumu izpildi, kas izriet no šā Nolīguma vai rīcības saskaņā ar šo Nolīgumu. Tās atturas veikt jebkādus pasākumus, kas varētu apdraudēt Lēmuma Nr. 1082/2013/ES un šā Nolīguma mērķu sasniegšanu.

Šis pants neskar Līgumslēdzēju pušu tiesības veikt iepirkuma procedūras ārpus šā Nolīguma, pat tad, ja šādas procedūras paredz tādu medicīnisko pretlīdzekļu iepirkšanu, kas ir kopīgas iepirkuma procedūras vai pamatnolīguma priekšmets, vai tajās piedalās ekonomikas dalībnieki vai līgumslēdzēji, kuri ir iesnieguši piedāvājumu pamatnolīguma noslēgšanai vai ir noslēguši šādu pamatnolīgumu saskaņā ar kopīgu iepirkuma procedūru šajā Nolīgumā.

40. pants

**Neizpildes sekas**

1. Ja kāda Līgumslēdzēja puse nepilda šo Nolīgumu, Līgumslēdzējas puses dara visu iespējamo, lai nekavējoties un kopīgiem spēkiem KINKK ietvaros noteiktu, ar kādiem līdzekļiem varētu iespējami drīz novērst situāciju.
2. Ja starp divām vai vairākām Līgumslēdzējām pusēm rodas domstarpības par šā Nolīguma interpretāciju vai piemērošanu, minētās Līgumslēdzējas puses cenšas savstarpēji atrisināt radušās domstarpības.

Ja tas nav iespējams, jebkura no domstarpībās iesaistītajām Līgumslēdzējām pusēm var nodot lietu izskatīšanai KINKK, kur Līgumslēdzējas puses cenšas atrisināt domstarpības ar starpniecības palīdzību.

1. Ja ar 1. un 2. punktā minētajiem procesiem nav iespējams novērst neizpildi vai atrisināt domstarpības, tad saskaņā ar 41. pantu trīs mēnešu laikā no brīža, kad šī lieta nodota izskatīšanai KINKK atbilstīgi šā panta 1. punktam vai 2. punkta otrajai daļai, lietu var nodot izskatīšanai Tiesā.

41. pants

**Kompetentā tiesa domstarpību izskatīšanai**

1. Ja pēc 40. panta 3. punkta piemērošanas KINKK nevar atrisināt lietu par šā Nolīguma neizpildi vai domstarpības starp Līgumslēdzējām pusēm par šā Nolīguma interpretāciju vai piemērošanu, lietu izskatīšanai Tiesā var nodot:
2. attiecīgā(-s) Līgumslēdzēja(-s) puse(-s), atbilstīgi Līguma 272. pantam — ja lieta nav atrisināta starp Komisiju un vienu vai vairākām dalībvalstīm;
3. jebkura(-s) attiecīgā(-s) Līgumslēdzēja(-s) puse(-s), kas ir Savienības dalībvalsts(-is), pret jebkuru(-ām) citu(-ām) Līgumslēdzēju(-ām) pusi(-ēm), kas ir Savienības dalībvalsts(-is), atbilstīgi Līguma 273. pantam — ja lieta nav atrisināta starp divām vai vairākām dalībvalstīm.
4. Tiesai ir izņēmuma jurisdikcija pieņemt spriedumu lietās par šā Nolīguma neizpildi vai domstarpībām par šā Nolīguma interpretāciju vai piemērošanu.
5. Tiesa lietās, ko izskata saskaņā ar šo punktu, var piespriest jebkādu tiesiskās aizsardzības līdzekli, kādu tā uzskata par vajadzīgu.

42. pants

**Piemērojamie tiesību akti un saistību izbeigšanās**

1. Visus jautājumus vai strīdus, kas rodas saistībā ar šā Nolīguma priekšmetu, reglamentē piemērojamie Savienības tiesību akti, šā Nolīguma noteikumi un attiecīgā gadījumā arī Savienības dalībvalstīm kopīgi vispārējie tiesību principi.
2. Likumdošanu, ko piemēro pamatlīgumiem vai tiešajiem līgumiem saskaņā ar šo Nolīgumu, un kompetento tiesu, kas izskata strīdus, kas radušies saistībā ar šiem līgumiem, nosaka minētajos līgumos.
3. Ja viens vai vairāki šā Nolīguma noteikumi saskaņā ar piemērojamajiem tiesību aktiem pilnībā vai daļēji zaudē spēku, ir vai kļūst pretlikumīgi vai neīstenojami, tas neietekmē un nemazina pārējo šeit minēto noteikumu spēkā esību, likumību un īstenojamību.

43. pants

**Ārpuslīgumiskā atbildība un zaudējumu atlīdzināšana**

1. Neskarot 41. un 42. pantu, ikviena Līgumslēdzēja puse saskaņā ar Savienības tiesību aktiem atlīdzina trešām personām vai citām Līgumslēdzējām pusēm visus ārpuslīgumiskos zaudējumus, kas izriet no šā Nolīguma un ko izraisījušas to iestādes vai personas, kas šo iestāžu labā strādā saistībā ar šo Nolīgumu.

Komisijas ārpuslīgumisko atbildību, kas izriet no šā Nolīguma, reglamentē Līguma 340. panta otrā daļa.

1. Neskarot 41. un 42. pantu, ja Komisijai kā Līgumslēdzēju pušu pārstāvei saskaņā ar 4. panta 3. līdz 5. punktu ir jāatlīdzina trešai personai vai Līgumslēdzējai pusei ārpuslīgumiskie zaudējumi, kas radušies saistībā ar šo Nolīgumu un ko pilnībā vai daļēji izraisījusi viena vai vairākas Līgumslēdzējas puses un šo (šīs) Līgumslēdzēju(-as) pusi(-es) ir iespējams identificēt, minētās Līgumslēdzējas puses pilnībā kompensē Komisijai izdevumus, kas tai radušies, atlīdzinot zaudējumus, ko nav izraisījusi Komisija, tostarp jebkuras saistītās tiesvedības izmaksas.
2. Neskarot 41. un 42. pantu, ja Komisijai kā Līgumslēdzēju pušu pārstāvei saskaņā ar 4. panta 3. līdz 5. punktu ir jāatlīdzina trešai personai vai citai Līgumslēdzējai pusei ārpuslīgumiskie zaudējumi, kas radušies saistībā ar šo Nolīgumu un ko pilnībā vai daļēji izraisījusi viena vai vairākas Līgumslēdzējas puses, bet attiecīgo(-ās) Līgumslēdzēju(-as) pusi(-es) nav iespējams identificēt, visas pārējās Līgumslēdzējas puses kompensē Komisijai izdevumus, kas tai radušies, atlīdzinot šos zaudējumus, tostarp jebkuras saistītās tiesvedības izmaksas.

No kopējām šīs kompensācijas izmaksām, ieskaitot daļu, ko sedz Komisija, katra attiecīgā Līgumslēdzēja puse maksā tādu daļu, kas ir samērā ar tās daļu no konkrētajā iepirkuma procedūrā iekļauto kopējā medicīnisko pretlīdzekļu skaita.

Līgumslēdzēju pusi izslēdz no šā aprēķina, ja tā var pierādīt, ka tā pat daļēji nav varējusi būt vainojama zaudējumu radīšanā. Tomēr nevienu Līgumslēdzēju pusi neizslēdz no aprēķina, pamatojoties tikai uz to, ka tā nav bijusi pārstāvēta KINKK vai KIPKK, kura apstiprināja priekšlikumu vai sniedza atzinumu par labu priekšlikumam, kas pēc tā pieņemšanas radīja attiecīgos zaudējumus, pamatojoties uz to, ka tā nepiedalījās vai nebija pārstāvēta sanāksmē vai nepiedalījās balsošanā; tāpat Līgumslēdzēju pusi neizslēdz no aprēķina, pamatojoties uz to, ka tā atturējās no balsošanas vai balsoja pret priekšlikumu.

1. Neskarot 41. un 42. pantu, ja Komisijai radušies ārpuslīgumiskie zaudējumi, kas izriet no šā Nolīguma un ko pilnībā vai daļēji izraisījusi viena vai vairākas Līgumslēdzējas puses, bet attiecīgo Līgumslēdzēju pusi nav iespējams identificēt, visas Līgumslēdzējas puses, izņemot Komisiju, Komisijai pilnībā kompensē šā zaudējuma radītās izmaksas.

Katras attiecīgās Līgumslēdzējas puses maksājamo daļu no kopējās summas, kas pienākas Komisijai, aprēķina saskaņā ar 3. punkta otro daļu. Attiecīgi piemēro 3. punkta trešo daļu.

1. Neskarot 41. un 42. pantu, vienīgi Komisija, pretstatā citām Līgumslēdzējām pusēm, ir vienpersoniski atbildīga par visu to ārpuslīgumisko zaudējumu atlīdzināšanu trešām personām vai citai(-ām) Līgumslēdzējai(-ām) pusei(-ēm), kas izriet no šā Nolīguma un ko tām radījuši Komisijas pieņemti akti, par kuriem saskaņā ar šo Nolīgumu netika saņemts koordinācijas komiteju apstiprinājums vai atzinums.
2. Šo pantu nepiemēro līgumiskajām saistībām, kas izriet no līgumiem.

44. pants

**Maksāšanas noteikumi un cenas**

1. Dalībnieces Līgumslēdzējas puses ievēro visas cenas un maksāšanas noteikumus, kas noteikti:
2. konkursa dialoga procedūras gadījumā — paziņojumam par līgumu pievienotajā aprakstošajā dokumentā, par labu dialoga dalībniekiem;
3. pamatlīgumā ar līgumslēdzēju, pēc tam, kad tas noslēgts.
4. Dalībnieces Līgumslēdzējas puses atbild par to, ka jebkuras finanšu saistības, kas izriet no pamatlīguma, tiek kārtotas tieši ar līgumslēdzēju, proporcionāli šo pušu daļai no kopējā medicīnisko pretlīdzekļu skaita, kas iekļauts minētajā pamatlīgumā.

45. pants

**Preambula un pielikumi**

Šo Nolīgumu interpretē, ņemot vērā tā preambulu un Savienības tiesību aktus, jo īpaši Lēmumu Nr. 1082/2013/ES, Finanšu regulu un Piemērošanas noteikumus. Pielikumi ir šā Nolīguma neatņemama sastāvdaļa.

46. pants

**Grozījumi**

Līgumslēdzējas puses var ierosināt šajā Nolīgumā izdarīt grozījumus. Ierosinātos grozījumus rakstiski iesniedz KINKK ar tās priekšsēdētāja starpniecību.

Par šā Nolīguma un tā pielikumu grozījumiem vienprātīgi vienojas KINKK. Grozījums stājas spēkā un kļūst par neatņemamu šā Nolīguma sastāvdaļu saskaņā ar 51. panta ceturto un piekto daļu.

47. pants

**Termiņš un izbeigšana**

1. Šis Nolīgums ir spēkā līdz brīdim, kad to aizstāj ar citu Nolīgumu saskaņā ar šā panta 2. punktu vai kad to izbeidz saskaņā ar šā panta 3. punktu.
2. Pēc pieprasījuma, ko iesniedz KINKK locekļu vienkāršs vairākums, Komisija var izstrādāt priekšlikumu par šā Nolīguma aizstāšanu ar citu vai tā izbeigšanu. Vajadzības gadījumā Komisijas priekšlikumam pievieno izsmeļošu plānu par organizētu pāreju uz citu tiesisko regulējumu un garantiju nepārtrauktību starpposmā.
3. Šo Nolīgumu izbeidz tikai tad, ja Līgumslēdzējas puses par to ir vienprātīgi rakstiski vienojušās.

48. pants

**Līgumslēdzējas puses izstāšanās**

1. Ja Līgumslēdzēja puse nolemj izstāties no Nolīguma, Līgumslēdzēja puse attiecīgi informē KINKK. Izstāšanās no Nolīguma attiecīgajai Līgumslēdzējai pusei nerada finansiālas sekas, ja izstāšanās notiek pirms konkursa uzaicinājuma publicēšanas.
2. Līgumslēdzēja puse, kas izstājas, kompensē visus zaudējumus, kas izriet no tās līgumsaistībām saskaņā ar līgumiem, kurus reglamentē šis Nolīgums.

49. pants

**Citas valstis, kas pievienojas šim Nolīgumam**

1. Šajā Nolīgumā var piedalīties jebkura Savienības dalībvalsts, kā arī, ja ir noslēgti attiecīgi starptautiski nolīgumi, kā noteikts Finanšu regulas 104. panta 1. punkta ceturtajā daļā, jebkura EBTA valsts vai Savienības kandidātvalsts.
2. Ja kāda no 1. punktā minētajām valstīm nolemj pievienoties Nolīgumam, tā informē Līgumslēdzējas puses rakstveidā, ar KINKK starpniecību.
3. Parakstot Nolīgumu, valsts, kas pievienojas, bez nosacījumiem akceptē visus šā Nolīguma noteikumus, kā arī visus lēmumus, ko Komisija un KINKK saistībā ar šo Nolīgumu jau ir pieņēmusi, no brīža, kad Nolīgums stājies spēkā, kā noteikts 51. panta 4. punktā. Tomēr valsts, kas pievienojas, nevar piedalīties notiekošās iepirkuma procedūrās.

50. pants

**Saziņa**

Visi paziņojumi saskaņā ar šo Nolīgumu ir spēkā, ja tie sniegti rakstveidā un nosūtīti kontaktpersonai uz norādīto adresi, izmantojot kādu no sūtīšanas veidiem, kas paredzēti KINKK reglamentā.

51. pants

**Parakstīšana un stāšanās spēkā**

1. Šo Nolīgumu sastāda un īsteno vairākās vienlīdz autentiskās valodās, kas noteiktas IV pielikumā.
2. Līgumslēdzējas puses paraksta vienu vai vairākus Nolīguma eksemplārus katrā valodā. Parakstiem uz vairākiem vienas valodas eksemplāriem ir tādas pašas sekas kā tad, ja paraksti būtu uz viena šā Nolīguma eksemplāra.
3. Komisija ir visu parakstīto šā Nolīguma autentisko valodu eksemplāru depozitārijs. Komisija pēc iespējas drīzāk nosūta visām Līgumslēdzējām pusēm pienācīgi apliecinātas Nolīguma kopijas, kad ir saņemti parakstīti šā Nolīguma eksemplāri no visām Līgumslēdzējām pusēm.
4. Šis Nolīgums stājas spēkā 14 dienas pēc dienas, kad Komisija no visām Līgumslēdzējām pusēm ir saņēmusi parakstītus Nolīguma eksemplārus visās autentiskajās valodās, kad Komisija pati ir parakstījusi eksemplāru tajās pašās valodās un kad viena trešdaļa no visām Līgumslēdzējām pusēm Komisijai iesniegusi II pielikumā iekļauto apliecinājumu par to, ka ir izpildītas valsts procedūras, lai varētu apstiprināt šo Nolīgumu, vai par to, ka šādas procedūras nav vajadzīgas.
5. Pārējām divām trešdaļām no Līgumslēdzējām pusēm, kam jāsniedz 4. punktā minētais izpildes apliecinājums, pēc 14 dienām kopš minētā apliecinājuma iesniegšanas kļūst saistošs šis Nolīgums un visi akti, ko KINKK saistībā ar šo Nolīgumu jau ir pieņēmusi no brīža, kad šis Nolīgums stājies spēkā, kā noteikts 4. punktā.

52. pants

**Pārejas pasākumi**

Līgumslēdzējas puses, izņemot Komisiju, kas nav Komisijai paziņojušas, ka šis Nolīgums tajās ir stājies spēkā, kā noteikts 51. panta 4. punktā, var piedalīties KINKK kā novērotāji, ja šīs valstis ir parakstījušas III pielikumā pievienoto vienošanos par piedalīšanos KINKK darbā novērotāja statusā.

Līgumslēdzējas puses, izņemot Komisiju, kas nav Komisijai iesniegušas 51. panta 4. punktā minēto apliecinājumu, netiek ņemtas vērā, lai saskaņā ar šo Nolīgumu panāktu savstarpēju vienošanos, kvalificētu balsu vairākumu vai vienkāršu balsu vairākumu.

53. pants

**Publicēšana**

Šo Nolīgumu un visus tā grozījumus publicē *Eiropas Savienības Oficiālā Vēstneša* C sērijā visās to Līgumslēdzēju pušu oficiālajās valodās, kuras ir Savienības dalībvalstis.

TO APLIECINOT, attiecīgi pilnvarotas personas ir parakstījušas šo Nolīgumu.

Parakstīts [Luksemburgā] [xxxx. gada] [diena]. [mēnesis], [norādīt - kur] 20XX. gada [datums], utt.

1. Eiropas Komisijas vārdā — Veselības un patērētāju ģenerāldirektorāta ģenerāldirektors \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[aizpildīt]

1. [aizpildīt]

**﻿PIELIKUMI**

**I pielikums**

**Apliecinājums par interešu konflikta neesību un konfidencialitātes aizsardzību, kas vērtēšanas komitejas(-u) locekļiem jāsniedz, kā minēts 37. panta 5. punktā**

Līguma nosaukums:

………………………………………………………………………………………………………………………………………………………………………………………………………

Atsauce:

(Uzaicinājums uz konkursu Nr.): ………………………………………………………………………………………………………………………………………………………………………………………………………

Es, apakšā parakstījies, ………………………………………………………………………, [iecelts vērtēšanas komitejā] [kam ir pienākums vērtēt izslēgšanas un atlases kritērijus un/vai piešķiršanas kritērijus] saistībā ar augstāk minēto līgumu, apliecinu, ka esmu iepazinies ar Finanšu regulas[[8]](#footnote-8), 57. pantu, kurā noteikts:

*“1. Finanšu dalībnieki un citas personas, kas iesaistītas budžeta izpildē un pārvaldībā, tostarp ar to saistītajās sagatavošanas darbībās, revīzijā vai kontrolē, neveic nekādas darbības, kas var radīt konfliktu starp viņu pašu un Savienības interesēm.*

*Ja šāds risks pastāv, attiecīgā persona atturas no šādas darbības veikšanas un nodod jautājumu deleģētajam kredītrīkotājam, kurš rakstiski apstiprina, vai pastāv interešu konflikts. Attiecīgā persona arī informē savu tiešo priekšnieku. Ja interešu konflikts tiek konstatēts, attiecīgā persona pārtrauc visas darbības konkrētajā jomā. Deleģētais kredītrīkotājs personīgi veic turpmākas atbilstīgas darbības.*

*2. Šā panta 1. punkta nozīmē interešu konflikts ir tad, ja šāda finanšu dalībnieka vai citas personas, kā minēts 1. punktā, pienākumu neatkarīgu un objektīvu pildīšanu negatīvi ietekmē iemesli, kas saistīti ar ģimeni, jūtu dzīvi, politisko piederību vai valstspiederību, mantiskajām vai kādām citām interesēm, kas attiecīgajai personai ir kopējas ar saņēmēju.*

*3. Komisija tiek pilnvarota pieņemt deleģētos aktus saskaņā ar 210. pantu, lai noteiktu to, kas var radīt interešu konfliktu, kā arī procedūru, kas jāievēro šādos gadījumos.”*

Ar šo es apliecinu, ka, cik man ir zināms, man nav interešu konflikta ar ekonomikas dalībniekiem, kuri ir iesnieguši [dalības pieteikumu] [konkursa piedāvājumu] attiecībā uz šo līgumu, tostarp ar personām, konsorcija dalībniekiem vai ierosinātajiem apakšlīgumslēdzējiem.

Es apliecinu, ka, ja vērtēšanas gaitā konstatēšu, ka pastāv interešu konflikts, par to nekavējoties ziņošu un atkāpšos no dalības komitejā.

Tāpat es apliecinu, ka ievērošu konfidencialitāti visos man uzticētajos jautājumos. Es neizpaudīšu ārpus komitejas konfidenciālu informāciju, kas man ir sniegta vai ko esmu uzzinājis, vai informāciju par viedokļiem, kas pausti vērtēšanas gaitā. Es neizmantošu man sniegto informāciju neatļautiem mērķiem.

[Es piekrītu ievērot noteikumus Komisijas vērtētāju rīcības kodeksā, kura eksemplārs man ir izsniegts.]

Paraksts: …………………………………………………

**II pielikums**

**Apliecinājums par to, ka ir izpildītas valsts procedūras nolūkā apstiprināt šo Nolīgumu, vai par to, ka šādas procedūras nav vajadzīgas, kā minēts 51. panta 4. punktā**

**[Tās iestādes nosaukums un rekvizīti, kura pārstāv Līgumslēdzēju pusi šā Nolīguma mērķiem]**

Eiropas Komisijas

Veselības un patērētāju ģenerāldirektorāta

ģenerāldirektors

[adrese]

Fakss: [xxx]

**Par apliecinājumu par valsts procedūru izpildi nolūkā apstiprināt medicīnisko pretlīdzekļu kopīgā iepirkuma nolīgumu vai par to, ka šādas procedūras nav vajadzīgas, saskaņā ar minētā Nolīguma 51. panta 4. punktu**

Cien. kundze/God. kungs!

Atsaucamies uz 51. panta 4. punktu augstāk minētajā kopīgā iepirkuma nolīgumā.

**VAI NU**

Ar šo Jūs informējam, ka [datums] tika pabeigtas valsts procedūras, lai apstiprinātu iepriekšminēto kopīgā iepirkuma nolīgumu.

**VAI**

Ar šo Jūs informējam, ka [Līgumslēdzējas puses nosaukums] nav jāveic valsts procedūras, lai apstiprinātu iepriekšminēto kopīgā iepirkuma nolīgumu.

Ar cieņu

[Līgumslēdzējas puses nosaukums]

[valsts iestāde]

[vārds, uzvārds, amats]

[adrese]

Fakss: [xxx]

**III pielikums**

**Vienošanās par piedalīšanos kopīgā iepirkuma nolīguma koordinācijas komitejas darbā novērotāja statusā, kā minēts 52. panta pirmajā daļā**

**[Tās iestādes nosaukums un rekvizīti, kura pārstāv Līgumslēdzēju pusi šā Nolīguma mērķiem]**

Eiropas Komisijas

Veselības un patērētāju ģenerāldirektorāta

ģenerāldirektors

[adrese]

Fakss: [xxx]

**Par vienošanos par piedalīšanos kopīgā iepirkuma nolīguma koordinācijas komitejas darbā novērotāja statusā atbilstīgi medicīnisko pretlīdzekļu kopīgā iepirkuma nolīguma 52. panta pirmajai daļai**

Cien. kundze/God. kungs!

Atsaucamies uz 52. panta pirmo daļu augstāk minētajā kopīgā iepirkuma nolīgumā, kas noslēgts starp Komisiju un Eiropas Savienības dalībvalstīm.

Mēs izprotam, ka, [Līgumslēdzējas puses nosaukums] dalībai kopīgā iepirkuma nolīguma koordinācijas komitejas darbā, kamēr vēl nav pabeigtas valsts procedūras, lai [dalībvalsts] apstiprinātu iepriekšminēto kopīgā iepirkuma nolīgumu, ir šādi nosacījumi:

* [Līgumslēdzējas puses nosaukums] piekrīt ievērot iepriekšminētā kopīgā iepirkuma nolīguma 5. līdz 6. pantu, 23. pantu, 32. līdz 08. pantu, 39. līdz 43. pantu, 50. pantu un 52. panta otro daļu; un
* [Līgumslēdzējas puses nosaukums] pilda kopīgā iepirkuma nolīguma koordinācijas komitejas reglamentu, tostarp saskaņā ar to izsludinātos pasākumus.

Ar šo mēs apņemamies [Līgumslēdzējas puses nosaukums] vārdā ievērot un pildīt iepriekšminēto.

Ar cieņu

[Līgumslēdzējas puses nosaukums]

[valsts iestāde]

[vārds, uzvārds, amats]

[adrese]

Fakss: [xxx]

**IV pielikums**

**Šā Nolīguma autentisko valodu saraksts, kā minēts 51. panta 1. punktā**

spāņu valoda

čehu valoda

dāņu valoda

vācu valoda

grieķu valoda

angļu valoda

franču valoda

horvātu valoda

itāļu valoda

lietuviešu valoda

ungāru valoda

holandiešu valoda

portugāļu valoda

slovāku valoda

slovēņu valoda

05.06.2014 14:15

10155

L.Pauliņš

67876024

ludis.paulins@vm.gov.lv

1. http://register.consilium.europa.eu/pdf/lv/10/st13/st13420-re01.lv10.pdf [↑](#footnote-ref-1)
2. http://www.consilium.europa.eu/uedocs/cms\_data/docs/pressdata/en/lsa/118254.pdf [↑](#footnote-ref-2)
3. Eiropas Parlamenta un Padomes 2013. gada 22. oktobra Lēmums Nr. 1082/2013/ES par nopietniem pārrobežu veselības apdraudējumiem un ar ko atceļ Lēmumu Nr. 2119/98/EK (OV L 293, 5.11.2013., 1. lpp.). [↑](#footnote-ref-3)
4. Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.). [↑](#footnote-ref-4)
5. Komisijas 2012. gada 29. oktobra Deleģētā regula (ES) Nr. 1268/2012 par Eiropas Parlamenta un Padomes Regulas (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, piemērošanas noteikumiem (OV L 362, 31.12.2012., 1. lpp.) [↑](#footnote-ref-5)
6. Eiropas Parlamenta un Padomes 2001. gada 6. novembra Direktīva 2001/83/EK par Kopienas kodeksu, kas attiecas uz cilvēkiem paredzētām zālēm (OV L 311, 28.11.2001., 67. lpp.). [↑](#footnote-ref-6)
7. Eiropas Parlamenta un Padomes 2004. gada 31. marta Regula (EK) Nr. 726/2004 ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru (OV L 136, 30.4.2004., 1. lpp.). [↑](#footnote-ref-7)
8. Eiropas Parlamenta un Padomes 2012. gada 25. oktobra Regula (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.). [↑](#footnote-ref-8)